**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΙΣΟΤΗΤΑΣ, ΝΕΟΛΑΙΑΣ ΚΑΙ ΔΙΚΑΙΩΜΑΤΩΝ ΤΟΥ ΑΝΘΡΩΠΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 22 Μαρτίου 2018, ημέρα Πέμπτη και ώρα 12:15΄, στην Αίθουσα Γερουσίας του Μεγάρου της Βουλής, συνήλθαν σε κοινή συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης και η Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου, υπό την προεδρία της κ. Μαρίας Θελερίτη, Αντιπροέδρου της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων «Ι) Κύρωση της Σύμβασης του Συμβουλίου της Ευρώπης για την Πρόληψη και την Καταπολέμηση της Βίας κατά των γυναικών και της Ενδοοικογενειακής Βίας και προσαρμογή της ελληνικής νομοθεσίας, ΙΙ) Ενσωμάτωση της 2005/214/ΔΕΥ απόφασης – πλαίσιο, όπως τροποποιήθηκε με την απόφαση – πλαίσιο 2009/299/ΔΕΥ, σχετικά με την εφαρμογή της αρχής της αμοιβαίας αναγνώρισης επί χρηματικών ποινών και ΙΙΙ) Άλλες διατάξεις αρμοδιότητας Υπουργείου Δικαιοσύνης, Διαφάνειας και Ανθρωπίνων Δικαιωμάτων» (4η συνεδρίαση – β΄ ανάγνωση).

Στη συνεδρίαση παρέστησαν ο Υπουργός Δικαιοσύνης, Διαφάνειας και Ανθρωπίνων Δικαιωμάτων, κ. Σταύρος Κοντονής, ο Υπουργός Εσωτερικών, κ. Πάνος Σκουρλέτης, η Υπουργός Διοικητικής Ανασυγκρότησης, κυρία Όλγα Γεροβασίλη, καθώς και αρμόδιοι υπηρεσιακοί παράγοντες.

Η Προεδρεύουσα των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Αθανασίου Αθανάσιος, Βάκη Φωτεινή, Γάκης Δημήτριος, Γκιόλας Ιωάννης, Θελερίτη Μαρία, Κοζομπόλη Παναγιώτα, Λάππας Σπυρίδων, Μορφίδης Κωνσταντίνος, Μπαλλής Συμεών, Ντζιμάνης Γεώργιος, Καββαδία Αννέτα, Παπαηλιού Γεώργιος, Παπαφιλίππου Γεώργιος, Παρασκευόπουλος Νικόλαος, Πρατσόλης Αναστάσιος, Ριζούλης Ανδρέας, Σαρακιώτης Ιωάννης, Σταματάκη Ελένη, Σταμπουλή Αφροδίτη, Συρίγος Αντώνιος, Τζάκρη Θεοδώρα, Τσίρκας Βασίλειος, Τσόγκας Γεώργιος, Τελιγιορίδου Ολυμπία, Αυλωνίτου Ελένη, Ασημακοπούλου Άννα – Μισέλ, Γιόγιακας Βασίλειος, Βούλτεψη Σοφία, Γεωργαντάς Γεώργιος, Μπουκώρος Χρήστος, Δαβάκης Αθανάσιος, Καραγκούνης Κωνσταντίνος, Καρασμάνης Γεώργιος, Παναγιωτόπουλος Νικόλαος, Τασούλας Κωνσταντίνος, Χαρακόπουλος Μάξιμος, Αχμέτ Ιλχάν, Καρράς Γεώργιος – Δημήτριος, Παπαθεοδώρου Θεόδωρος, Χριστοφιλοπούλου Παρασκευή (Εύη), Γερμενής Γεώργιος, Ηλιόπουλος Παναγιώτης, Λαγός Ιωάννης, Καραθανασόπουλος Νικόλαος, Μωραΐτης Νικόλαος, Συντυχάκης Εμμανουήλ, Κατσίκης Κωνσταντίνος, Παπαχριστόπουλος Αθανάσιος, Καβαδέλλας Δημήτριος, Λυκούδης Σπυρίδων, Παναγούλης Ευστάθιος και Παπακώστα – Σιδηροπούλου Αικατερίνη.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου, παρόντες ήταν οι Βουλευτές κ.κ.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Καλησπέρα σας, κυρίες και κύριοι συνάδελφοι. Το θέμα της σημερινής ημερήσιας διάταξης είναι η συνέχιση της επεξεργασίας και εξέτασης του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων. Σήμερα, έχουμε τη β΄ ανάγνωση και είναι η 4η συνεδρίαση.

Έχει ζητήσει να προηγηθεί ο κ. Λυκούδης, ο οποίος και έχει τον λόγο.

ΣΠΥΡΙΔΩΝ ΛΥΚΟΥΔΗΣ (Ειδικός Αγορητής του «Ποταμιού»): Ευχαριστώ, κυρία Πρόεδρε, για τη διευκόλυνση να προηγηθώ, γιατί πρέπει να παραστώ στη Διάσκεψη των Προέδρων και θέλω να καταθέσω την ψήφο μου.

Εμείς θα ψηφίσουμε την Κύρωση της Σύμβασης. Θα ψηφίσουμε την ενσωμάτωση της απόφασης και θα επιφυλαχθούμε για την Ολομέλεια σε ό,τι αφορά στο τρίτο θέμα που είναι οι άλλες διατάξεις και οι τροπολογίες που έχουν κατατεθεί.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Πριν προχωρήσουμε με τους Εισηγητές, θα δώσουμε τον λόγο στον Υπουργό Εσωτερικών, ο οποίος έχει να αναφερθεί σε δύο τροπολογίες.

Τον λόγο έχει ο κ. Σκουρλέτης.

ΠΑΝΑΓΙΩΤΗΣ ΣΚΟΥΡΛΕΤΗΣ (Υπουργός Εσωτερικών): Ευχαριστώ πολύ. Αναφέρομαι στην τροπολογία με γενικό αριθμό 1524 και ειδικό 146, που αφορά σε διατάξεις που σχετίζονται με την απόδοση ιθαγένειας.

Πιο συγκεκριμένα, με την κατατεθειμένη τροπολογία, ερχόμαστε να λύσουμε διάφορα ζητήματα, τα οποία είναι ανάγκη να αποσαφηνιστούν με βάση και τον Κώδικα Ελληνικής Ιθαγένειας, αλλά και τους ψηφισμένους νόμους του 2010, του 2015 και 2017.

Έτσι, λοιπόν, προωθείται, με τη ρύθμιση της παρ. 1, η εξίσωση των ελληνικών σχολείων στην Ελλάδα με τα ξένα σχολεία στην Ελλάδα, που ακολουθούν υποχρεωτικά, όμως, το ελληνικό πρόγραμμα εκπαίδευσης, ως προϋπόθεση για εκείνα τα παιδιά που πληρούν τις προϋποθέσεις για να καταθέσουν αίτημα πολιτογράφησης. Αυτά, δηλαδή, που προβλέπει ο νόμος στην αντίστοιχη χρονική φοίτηση, το ίδιο να ισχύει και για τα ξένα σχολεία στην Ελλάδα, τα οποία, βέβαια, επαναλαμβάνω, ακολουθούν υποχρεωτικά το ελληνικό πρόγραμμα εκπαίδευσης και διδασκαλίας.

Μία δεύτερη ρύθμιση αφορά στους συζύγους διπλωματικών υπαλλήλων που, μέχρι τώρα, είχαν τους ή τις συζύγους που υπηρετούσαν σε πρεσβείες στο εξωτερικό και ήταν αλλοδαποί ή αλλοδαπές. Το διάστημα της υπηρεσίας τους στο εξωτερικό να προσμετράται σε εκείνα τα οποία ορίζει ο νόμος ως απαραίτητα χρόνια, για να υποβάλουν αίτημα πολιτογράφησης και αυτό να μην ισχύει μόνο για τους διπλωματικούς υπαλλήλους, αλλά και, εν γένει, για τους υπαλλήλους στις ελληνικές πρεσβείες του εσωτερικού.

Η επόμενη ρύθμιση έχει να κάνει με τη δυνατότητα πολιτογράφησης αλλοδαπών που έχουν συμπληρώσει τα 12 έτη συνεχούς νόμιμης διαμονής μέχρι την υποβολή αίτησης και κατέχουν κάθε έγκυρο τίτλο διαμονής εκτός των προσωρινών. Εδώ, ερχόμαστε σε κάποιες μεταβατικές διατάξεις που ίσχυαν από 2005 έως το 2010, οι οποίες, ούτως ή άλλως, έχουν ξεπεραστεί, διότι, ήδη, βρισκόμαστε στο 2018 και να πούμε ότι, πέρα απ’ τα όρια της επταετίας, που θέτουν οι νόμοι μέχρι τώρα, για να κάνει κάποιος με προϋποθέσεις νόμιμης παραμονής και την αντίστοιχη κατοχή αδειών, για να καταθέσει αίτημα πολιτογράφησης, βάζουμε ένα νέο όριο τα 12 σ’ εκείνες τις περιπτώσεις κατόχων άλλου τύπου αδειών παραμονής, κάνοντας ένα ξεκαθάρισμα και μια αποσαφήνιση, αυτή τη στιγμή, διαφόρων άλλων υποπεριπτώσεων, που δεν τις συμπεριλάμβανε ο προηγούμενος νόμος. Δηλαδή, είναι μια συμπληρωματική διάταξη στα ήδη υφιστάμενα.

Επίσης, αλλάζει η σύνθεση της Επιτροπής για τη σύνταξη του Κώδικα Ελληνικής Ιθαγένειας, από τη στιγμή που ήδη έχει συσταθεί η Ειδική Γραμματεία Ιθαγένειας του Υπουργείου Εσωτερικών και του Υπουργείου Μεταναστευτικής Πολιτικής. Δηλαδή, προβλέπεται και η συμμετοχή αυτών των δύο Γραμματίων στη σύνθεση της Επιτροπής Σύνταξης Κώδικα Ελληνικής Ιθαγένειας.

Επίσης, προβλέπουμε για όσους ομογενείς αλλοδαπούς έχουν διοριστεί στο Δημόσιο – κι αφορά Βορειοηπειρώτες, Κωνσταντινουπολίτες, Κύπριους, από την Ίμβρο, από την Τένεδο- οι οποίοι ήδη εδράζονται, αλλά πήραν πολιτογράφηση κατόπιν αιτήματός τους, να μην ισχύει η διάταξη ότι «πρέπει, για να διοριστούν στο Δημόσιο, να είναι κάτοχοι της ιθαγένειας για ένα χρόνο». Δηλαδή, υπήρξε αυτή η αντίφαση. Ενώ, ήδη εργάζονταν ως αλλοδαποί ομογενείς, κάποια στιγμή αποκτούν ιθαγένεια, θα έπρεπε, να παραιτηθούν για ένα χρόνο με βάση τη νομοθεσία. Θεωρώ ότι είναι αυτονόητο ότι θα πρέπει ν’ αρθεί αυτή η ρύθμιση, η οποία δημιουργούσε προβλήματα.

Τέλος, μια εντελώς διαδικαστικού χαρακτήρα ρύθμιση. Δίνεται η δυνατότητα διόρθωσης, με πράξη Δημάρχου, ονοματεπωνυμικών στοιχείων από τις εκδοθείσες αποφάσεις πολιτογράφησης, που αφορούν ζητήματα ορθογραφικά και φθογγολογικά. Δεν μιλάμε γι’ άλλες περιπτώσεις, επειδή μιλάμε για αλλοδαπούς, μερικές φορές, υπάρχουν θέματα στον τρόπο της ορθογραφικής αποτύπωσης των ονομάτων, τα οποία δημιουργούν επιπλοκές. Αυτό, λοιπόν, με τη συγκεκριμένη ρύθμιση, διευκρινίζεται.

Αυτά ήταν τα θέματα. Σας ευχαριστώ.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Ευχαριστούμε τον Υπουργό.

Υπάρχει κάποια ερώτηση σχετικά με τις τροπολογίες προς τον Υπουργό; Απ' ό,τι βλέπω, όχι.

Ωραία, συνεχίζουμε. Θα υποστηρίξετε κι άλλη τροπολογία, Υπουργέ;

ΠΑΝΟΣ ΣΚΟΥΡΛΕΤΗΣ (Υπουργός Εσωτερικών): Θα υποστηρίξω και την τροπολογία με γενικό αριθμό 1533 και ειδικό αριθμό 148. Αφορά τη χρηματοδότηση των Κομμάτων.

Οι διαδοχικές τροποποιήσεις του ν.3023/2002 περί χρηματοδότησης έχουν δημιουργήσει διάφορες ασάφειες και ερχόμαστε, αυτή τη στιγμή, με μια διευκρινιστική ρύθμιση, να αποσαφηνίσουμε τα εξής. Διευκρινίζεται ότι, σε κάθε περίπτωση και ανεξαρτήτως του χρόνου γέννησης τραπεζικών απαιτήσεων, το ποσοστό 50% της κρατικής χρηματοδότησης, την οποία λαμβάνουν οι δικαιούχοι αυτής, είναι ανεκχώρητο έναντι των τραπεζικών απαιτήσεων από συμβάσεις πίστωσης. Αντιλαμβάνεστε ότι αυτό ισχύει για εκείνες τις περιπτώσεις εξυπηρετούμενων συμβάσεων και δανείων. Είναι κάτι το οποίο ίσχυε και με το προηγούμενο καθεστώς, με τις τελευταίες ρυθμίσεις υπήρξε μια ασάφεια και εδώ πέρα ερχόμαστε, με ένα ρητό και σαφή τρόπο, να διευκρινίσουμε ακριβώς τι πρέπει να εφαρμόζεται.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Υπάρχει σχετική ερώτηση προς τον κ. Υπουργό; Όχι.

Κυρία Γεροβασίλη, είσαστε έτοιμη να υποστηρίξετε τις δύο τροπολογίες;

Δίνω τον λόγο πρώτα στους Υπουργούς για να υποστηρίξουν τις τροπολογίες και να ξεκινήσει έπειτα η κανονική διαδικασία.

Τον λόγο έχει η κυρία Γεροβασίλη.

ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης): Πρόκειται για δύο τροπολογίες. Η μια τροπολογία αφορά την κινητικότητα, με γενικό αριθμό 1530 και ειδικό αριθμό 147.

Με τις τροπολογίες, αποσκοπούμε σε μερικές σημαντικές βελτιώσεις στο ενιαίο σύστημα κινητικότητας των δημοσίων υπαλλήλων, για να διευκολυνθεί η σταδιακή ένταξη των φορέων στο νέο σύστημα που, επειδή είναι ένα νέο σύστημα, όπως ξέρετε, έχει συναντήσει την αποδοχή, ευρέως, των φορέων του δημόσιου, ωστόσο, παρατηρήθηκαν μερικές δυσλειτουργίες.

Άρα, η τροπολογία έρχεται για να κάνει μερικές τεχνικές αναπροσαρμογές όσον αφορά την ταχύτητα με την οποία διεκπεραιώνεται η μετακίνηση του κάθε υπαλλήλου και, βεβαίως, να αφαιρέσει και ένα επιπλέον κομμάτι γραφειοκρατίας, το οποίο παρατηρήθηκε ότι καθυστερεί τη διαδικασία.

Έτσι, στο πρώτο άρθρο, για να αποφύγουμε άσκοπη γραφειοκρατία, για την ένταξη των νέων φορέων που διαθέτουν ήδη οργανόγραμμα στο ενιαίο σύστημα κινητικότητας, θα αρκεί μια βεβαίωση, με την έγκριση του Υπουργού, ότι οι υπηρεσιακές ανάγκες καλύπτονται από το οργανόγραμμα του προς ένταξη φορέα.

Έτσι, ο κάθε φορέας εντάσσεται αφού αναρτήσει απλώς το σχετικό οργανόγραμμα στο ψηφιακό σύστημα.

Στο άρθρο 2 παράγραφο 1, επιταχύνεται η διαδικασία αξιολόγησης των υποψηφίων. Προβλέπεται, δηλαδή, ένα τεκμήριο κατά το οποίο εάν, εντός δεκαπέντε ημερών από την καταληκτική ημερομηνία υποβολής των αιτήσεων, ο φορέας προέλευσης δεν βεβαιώνει την πλήρωση των προϋποθέσεων για τη συμμετοχή του αιτούντος υπαλλήλου, δηλαδή, διετή άδεια για διορισμό, προηγούμενη μετάταξη – απόσπαση, το απαιτούμενο ποσοστό κάλυψης θέσεων ή για τη βεβαίωση ότι ο υπάλληλος δεν είναι ο μοναδικός στον κλάδο, τότε, τεκμαίρεται ότι πληρούνται αυτές οι προϋποθέσεις.

Αυτό γίνεται γιατί, κυρίως, παρατηρήθηκε μια σημαντική καθυστέρηση στο πότε η υπηρεσία δίνει στον υπάλληλο τα απαιτούμενα δικαιολογητικά.

Στην παράγραφο 2, ορίζεται ότι μπορεί να υποβάλει αιτήσεις, κατ’ ανώτατο όριο, σε τρεις θέσεις ο κάθε δημόσιος υπάλληλος που θέλει να μετακινηθεί.

Στην παράγραφο 3, προβλέπονται συγκεκριμένες προθεσμίες με στόχο την επιτάχυνση έκδοσης των αποτελεσμάτων.

Στην παράγραφο 4, βελτιώνεται η διαδικασία με τη μείωση των απαιτούμενων δικαιολογητικών για την έκδοση των πράξεων σε συνδυασμό με την πρόβλεψη πολύ συγκεκριμένων λόγων ανάκλησής τους.

Στην παράγραφο 5, προβλέπεται ότι όλες αυτές οι νέες ρυθμίσεις εφαρμόζονται και σε υποθέσεις που ήδη εκκρεμούν, για να συνεχιστεί ομαλά η διαδικασία.

Στο άρθρο 3, επίσης, για εξομάλυνση της διαδικασίας, προβλέπεται ότι οι αποσπάσεις υπαλλήλων που λήγουν στις 15 Απριλίου 2018, με αίτηση του υπαλλήλου, θα μπορούν να παραταθούν μέχρι 31 Δεκεμβρίου 2018.

Όλα αυτά τα ζητήματα είναι τεχνικά και εκτιμώ ότι, πραγματικά, με αυτές τις ρυθμίσεις, θα επιταχυνθεί ο ρυθμός, έτσι ώστε να μην έχουμε την καθυστέρηση που είχαμε στον πρώτο κύκλο κινητικότητας.

Η δεύτερη τροπολογία, με γενικό αριθμό 1518/143, αφορά το Εθνικό Δίκτυο Δημόσιας Διοίκησης «Σύζευξις». Οι περισσότεροι θα γνωρίζετε και από παλιά ότι το έργο αυτό είναι κομβικής σημασίας για την παροχή τηλεπικοινωνιακών υπηρεσιών, τηλεφωνία, δεδομένα, τηλεδιάσκεψη, τηλεκπαίδευση του δημόσιου, κ.λπ.. Ωστόσο, οι αρχικές συμβάσεις του «Σύζευξις 1» έληξαν το 2009.

Έκτοτε, δια της νομοθετικής οδού, με πολλαπλές ρυθμίσεις και πράξεις νομοθετικού περιεχομένου, εξοφλούσε το δημόσιο τις υποχρεώσεις του απέναντι στην εταιρεία που «τρέχει» το πρόγραμμα. Το ίδιο ακριβώς κάνει και αυτή η τροπολογία. Έρχεται, δηλαδή, να ρυθμίσει, με νομοθετικές ρυθμίσεις ό,τι ίσχυε μέχρι το φθινόπωρο του 2016.

Μιας και ο πάροχος εξακολουθεί να δίνει τις υπηρεσίες του στο δημόσιο, με τη ρύθμιση αυτή, ερχόμαστε να τακτοποιήσουμε τα οικονομικά μας και τις υποχρεώσεις μας. Ωστόσο, η διαφορά, αυτή τη φορά, έγκειται στο ότι το έργο «Σύζευξις 2», το οποίο είχε προβλεφθεί ήδη από τότε ότι θα ξεκινήσει, με διάφορες διαδρομές, δεν έφτασε ποτέ να προχωρήσει και να ολοκληρωθεί. Είχε λήξει και η προγραμματική περίοδος του 2013, επομένως, το 2015, εμείς δεν προλαβαίναμε να κάνουμε όλες οι διαδικασίες που απαιτούνταν για το «Σύζευξις 2».

Σήμερα, έχει προχωρήσει, έχει ήδη πάρει την έγκριση από το Υπουργείο Ψηφιακής Πολιτικής, έτσι η «γέφυρα» αυτή της πληρωμής προς τον πάροχο έχει ορίζοντα διετίας. Δηλαδή, δεν είναι η πρώτη φορά που νομοθετούμε να πληρώσουμε, αλλά με δεδομένο ότι το δεύτερο έργο θα προχωρήσει. Ταυτοχρόνως η αποπληρωμή αυτή θα γίνει με συμφωνημένη μείωση στο κόστος κατά 20%, που νομίζω ότι αυτό δρα εξαιρετικά υπέρ του δημοσίου συμφέροντος.

Να θυμίσω, όμως, για την ιστορία και για να ξέρουμε για ποιο έργο πρόκειται, ότι το Σύζευξης ΙΙ θα εξασφαλίσει την ευρυζωνική κάλυψη περίπου σε 34.000 δημόσια κτίρια, συμπεριλαμβανομένων σχολείων, νοσοκομείων κ.λπ.. Η παροχή των συνδέσεων σε 375 ασύρματα σημεία πρόσβασης για το κοινό, υψηλές ταχύτητες σύνδεσης, η δυνατότητα ασφαλούς χρήσης βίντεο, τηλεσυνεργασίας και εφαρμογών για τα κινητά, παροχή νέων τηλεματικών υπηρεσιών, πλήρη αξιοποίηση 68 μητροπολιτικών ευρυζωνικών δικτύων οπτικών ινών και, φυσικά, όλο το αποβλέπει σε δραστική μείωση των δαπανών του δημοσίου, το οποίο υπολογίζεται περίπου 100 εκατομμύρια ευρώ το χρόνο.

Η υλοποίηση του έργου αυτού έχει οριστεί ότι θα ξεκινήσει μέσα στο β΄ εξάμηνο του 2018 και συγχρηματοδοτείται από το ΕΣΠΑ και εθνικούς πόρους. Άρα, η σημερινή τροπολογία είναι απαραίτητη, προκειμένου να καλυφθεί αυτή η «γέφυρα» μεταξύ του Σύζευξης Ι και του Σύζευξης ΙΙ έργων.

Σας ευχαριστώ.

ΜΑΡΙΑ ΘΕΛΕΡΙΤΗ (Προέδρευσα των Επιτροπών): Ευχαριστούμε.

Τον λόγο έχει η κυρία Σταμπουλή.

ΑΦΡΟΔΙΤΗ ΣΤΑΜΠΟΥΛΗ (Εισηγήτρια του ΣΥΡΙΖΑ): Ευχαριστώ, κυρία Πρόεδρε.

Κυρία και κύριε Υπουργέ, συναδέλφισσες και συνάδελφοι, θεωρώ ότι η Σύμβαση του Συμβουλίου της Ευρώπης για την πρόληψη και καταπολέμηση της βίας κατά των γυναικών και της ενδοοικογενειακής βίας, γνωστή ως Σύμβαση της Κωνσταντινούπολης, αναλύθηκε αρκετά στις προηγούμενες συνεδριάσεις, τονίστηκε η αρτιότητά της και η αναγκαιότητα να εφαρμοστεί απαρέγκλιτα, πράγμα που εξάλλου θα αποτελεί, μετά την κύρωση, και συμβατική υποχρέωση της χώρας.

Η εκπλήρωση της οποίας, αφού ελέγχεται με τον εσωτερικό μηχανισμό της Γενικής Γραμματείας Ισότητας των Φύλων, θα ελέγχεται από διεθνές όργανο με σημαντικές αρμοδιότητες, την GREVIO. Δεν αναφέρομαι, λοιπόν, περισσότερο στο άρθρο 1 που αποτελεί τον κορμό του νομοθετήματος, το οποίο έχει, ελπίζω, και την ευρύτατη αποδοχή της συντριπτικής πλειοψηφίας των πτερύγων του Κοινοβουλίου.

Στα επόμενα άρθρα, τροποποιούνται διατάξεις του Ποινικού Κώδικα, ώστε να εναρμονιστούν με τη Σύμβαση και καταργείται το αναχρονιστικό και πρακτικά σε αχρηστία άρθρο με το οποίο έπαυε η δίωξη για αποπλάνηση ανηλίκου εφόσον πραγματοποιούνταν γάμος.

Για τον ίδιο λόγο, τροποποιούνται οι διατάξεις του ν. 3500/2006 περί διαμεσολάβησης και περιοριστικών όρων, όπως και του ν. 3811/2009 περί αποζημιώσεων και του ν. 2168/1993, ώστε να μην χορηγούνται άδειες οπλοφορίας σε δράστες οικογενειακής βίας και, επιπλέον, διατάξεις των ν. 3907/2006 και ν. 4251/2014 για την προστασία αλλοδαπών θυμάτων βίας.

Με αυτές τις διατάξεις, τις συμπληρωματικές, ορίζεται ο υπεύθυνος φορέας για τον συντονισμό και την εφαρμογή της Σύμβασης και η Γενική Γραμματεία Ισότητας των Φύλων με τις υπηρεσίες της αναλαμβάνει την συλλογή αναλυτικών στατιστικών στοιχείων και την υποστήριξη της έρευνας στον τομέα της βίας κατά των γυναικών για της ενδοοικογενειακής βίας.

Το δεύτερο μέρος είναι ενσωμάτωση τροποποιηθήσας απόφασης πλαίσιο που αφορά την αρχή της αμοιβαίας αναγνώρισης επί χρηματικών ποινών, όπως και αυτό έχει συζητηθεί αναλυτικά.

Η συνθήκη της ΕΕ, λοιπόν, θέτει ως στόχο την ανάπτυξη της Ε.Ε ως χώρο ελευθερίας, ασφάλειας και δικαιοσύνης, αποτελεί δέσμευση για την υλοποίηση, από τα μέλη, συγκεκριμένων μέτρων δικαστικής συνεργασίας, της οποίας ακρογωνιαίο λίθο αποτελεί η αναγνώριση των δικαστικών αποφάσεων, όχι μόνο στις αστικές αλλά και στις ποινικές υποθέσεις.

Η απόφαση πλαίσιο που ενσωματώνεται στην εθνική μας νομοθεσία προβλέπει την αναγνώριση και εκτέλεση από κράτος μέλος, κράτος εκτέλεσης, απόφασης επιβολής χρηματικής ποινής που εκδόθηκε σε άλλο κράτος μέλος, το κράτος έκδοσης. Για να αναγνωρισθεί και να εκτελεστεί η απόφαση, προϋποτίθεται αυτή να αφορά συμπεριφορά, η οποία συνιστά ποινικό αδίκημα κατά το ελληνικό δίκαιο, όπως και για οποιαδήποτε από μια σειρά από 39 σαφώς προσδιοριζόμενων πράξεων. Η απόφαση, μαζί με πιστοποιητικό συγκεκριμένου τύπου, ορθά και πλήρως συμπληρωμένο, γιατί αλλιώς προκύπτει αιτία ακυρότητας, διαβιβάζεται από τον εισαγγελέα του δικαστηρίου που την εξέδωσε, προς τον εισαγγελέα πρωτοδικών της περιφέρειας, όπου το φυσικό ή νομικό πρόσωπο εναντίον του οποίου έχει αυτή απαγγελθεί διαθέτει περιουσιακά στοιχεία ή εισόδημα ή έχει τη συνήθη διαμονή του ή έδρα εφόσον πρόκειται για νομικό πρόσωπο και σε ένα μόνο κράτος εκτέλεσης κάθε φορά.

Η απόφαση δεν εκτελείται όχι μόνο εάν παραβιάζονται μία από τις παραπάνω προϋποθέσεις, αλλά και εάν οι εν λόγω χρηματική ποινή έχει παραγραφεί σύμφωνα με το ελληνικό δίκαιο, εάν αφορά πρόσωπο ποινικά ανεύθυνο λόγω ηλικίας ή δεν τεκμηριώνεται η έγκυρη και έγκαιρη ενημέρωση του προσώπου σχετικά με την ημερομηνία και τον τόπο διεξαγωγής της δίκης και της δυνατότητας και προθεσμίας άσκησης ενδίκου μέσου. Επίσης, τόσο το κράτος έκδοσης όσο και στο κράτος εκτέλεσης μπορούν να χορηγήσουν χάρη ή μετριασμό ποινής.

Το τρίτο μέρος περιλαμβάνει άλλες διατάξεις αρμοδιότητας του Υπουργείου Δικαιοσύνης, Διαφάνειας και Ανθρωπίνων Δικαιωμάτων, από τις οποίες η πρώτη αφορά στη στελέχωση του ελληνικού γραφείου της ευρωπαϊκής μονάδας δικαστικής συνεργασίας, Eurojust, όχι μόνο με ένα εθνικό μέλος και έναν αναπληρωτή που το αντικαθιστούσε στην έδρα της Eurojust σε περίπτωση ανάγκης, εξακολουθώντας να ασκεί τα καθήκοντά του στο ελληνικό έδαφος, δηλαδή, 1,5 άνθρωπο, αλλά από εθνικό μέλος αναπληρωτή και βοηθό, αποσπασμένους με πλήρη και αποκλειστική απασχόληση στην έδρα της Eurojust με τετραετή θητεία, δυνάμενη να ανανεωθεί, ώστε να αναβαθμιστεί η εκπροσώπηση της χώρας σε αυτό το όργανο. Επανακαθορίζονται τα καθήκοντά τους, ώστε να συμπεριληφθούν νεότερα δεδομένα, για παράδειγμα, πρόσβαση σε αρχεία DNA, όπως και τα εγκλήματα για τη διακρίβωση των οποίων μπορεί να συγκροτείται κοινή ομάδα έρευνας.

Με άλλο άρθρο ενσωματώνεται στη νομοθεσία η νομολογιακή θέση του Αρείου πάγου για ζητήματα που αφορούν στον κώδικα ποινικής δικονομίας, βελτιώνεται η στελέχωση του ελεγκτικού συνεδρίου και της εθνικής σχολής δικαστικών λειτουργών, όπως και της εισαγγελίας κατά της διαφθοράς, ρυθμίζεται η εργασιακή κατάσταση των υπαλλήλων των καταβληθέντων υποθηκοφυλακείων και καταργείται η καταβολή χαρτοσήμου σε ποσοστό 3,5% επί του ποσού διατροφής των τέκνων σε περίπτωση γραπτής συμφωνίας που αφορά συναινετικό διαζύγιο.

Επίσης, χρηματοδοτείται, κατά 50%, το κόστος των διδάκτρων του ΕΑΠ για απόκτηση πρώτου πτυχίου, μέχρι 20 υπαλλήλων δευτεροβάθμιας εκπαίδευσης καταστημάτων κράτησης ετησίως, με γνωστικό αντικείμενο την οργάνωση και λειτουργία της δημόσιας διοίκησης. Ακόμη, παρατείνεται η πιλοτική εφαρμογή της ηλεκτρονικής επιχείρησης και εξαιρούνται από το δικαίωμα λήψης άδειας κατάδικοι για κακούργημα, για τους οποίους εκκρεμεί ευρωπαϊκό εντάλματα σύλληψης ή έκδοσης σε τρίτη χώρα.

Προφανώς, οφείλω να αναφερθώ στις κατατεθείσες τροπολογίες, τις οποίες μόλις παρουσίασαν οι αρμόδιοι Υπουργοί. Θεωρώ ότι είναι θετικές και σας καλώ να τις υπερψήφισε, διότι επιλύουν υπαρκτά προβλήματα με τον καλύτερο δυνατό τρόπο. Η τροπολογία 1524 του Υπουργείου Εσωτερικών ρυθμίζει θέματα που αφορούν στην απόκτηση ελληνικής ιθαγένειας από παιδιά αλλοδαπών που γεννήθηκαν στην Ελλάδα, με εγγραφή τους στην πρώτη τάξη του δημοτικού, όχι μόνο ελληνικού σχολείου, όπως ίσχυε μέχρι τώρα, αλλά και ξένου σχολείου στην Ελλάδα που ακολουθεί το ελληνικό πρόγραμμα διδασκαλίας, όπως ισχύει για όσα παιδιά πληρούν την άλλη προϋπόθεση, της 9ετούς φοίτησης σε πρωτοβάθμια, δευτεροβάθμια ή εξαετής σε δευτεροβάθμια. Η διάταξη αυτή ίσχυε, αλλά ίσχυε μόνο για μια περίπτωση, τώρα επεκτείνεται και στις άλλες δύο, στην εγγραφή στην πρώτη τάξη και στη λήψη ιθαγένειας με την προϋπόθεση ότι κάποιος είναι πτυχιούχος ΑΕΙ, ΤΕΙ εφόσον διαθέτει απολυτήριο ελληνικού σχολείου. Το απολυτήριο αυτό μπορεί να είναι και ξένου σχολείου στην Ελλάδα που ακολουθεί το ελληνικό πρόγραμμα. Θετική ρύθμιση διευκολύνει τη ζωή των παιδιών, που γεννήθηκαν εδώ.

Όπως, διευκολύνει τη ζωή των διπλωματικών υπαλλήλων, δηλαδή των υπαλλήλων πρεσβειών και προξενικών αρχών ακόμη και αν δεν ανήκουν στο διπλωματικό κλάδο η ρύθμιση που αφορά τη λήψη ιθαγένειας από τους ή τις συζύγους τους με τους ίδιους όρους από τους οποίους ήδη ισχύουν για τους και τις συζύγους διπλωματών.

Δίνεται η δυνατότητα πολιτογράφησης αλλοδαπών με 12 έτη συνεχούς νόμιμης παραμονής στην Ελλάδα με κάθε έγκυρο τίτλο διαμονής, γιατί, για τους ήδη προβλεπόμενους τίτλους, ο χρόνος είναι μικρότερος, αλλά έχουν αρκετά περίπλοκη διαδικασία για να αποκτηθούν και αδικούνται αυτοί που δεν κατάφεραν να τους αποκτήσουν. Όμως, παύει να ισχύει η εξαιρετική δυνατότητα πολιτογράφησης όσων έκλειναν πενταετία συνεχούς νόμιμης διαμονής κατά την έναρξη ισχύος του ν.3838/2010. Βέβαια, οι αιτήσεις που έχουν ήδη υποβληθεί μέχρι τη δημοσίευση αυτού του νόμου θα εξεταστούν κανονικά, γιατί το αντίθετο δεν είναι δίκαιο και δεν είναι αξιόπιστη η εφαρμογή της νομοθεσίας από τη Διοίκηση.

Επίσης, επικαιροποιείται η σύνθεση της Επιτροπής για τη σύνταξη κώδικα ελληνικής ιθαγένειας, περιλαμβάνοντας τον ειδικό τομεακό γραμματέα του Υπουργείου Εσωτερικών και τον προϊστάμενο Γενικής Διεύθυνσης Μεταναστευτικής Πολιτικής του Υπουργείου Μεταναστευτικής Πολιτικής και διορθώνεται, όπως εξήγησε και ο Υπουργός, η αντίφαση του αποκλεισμού των ομογενών που πολιτογραφούνται από διορισμό στο δημόσιο για ένα χρόνο, όπως ισχύει για τους αλλοδαπούς. Οι αλλοδαποί, όντως, όταν πολιτογραφούνται αποκλείονται από διορισμό στο δημόσιο για ένα χρόνο, οι ομογενείς, όμως, πριμοδοτούνται με διορισμό στο δημόσιο πριν πολιτογραφηθούν. Άρα, δεν μπορεί, όταν πολιτογραφούνται, να χάνουν αυτό το δικαίωμα για ένα χρόνο. Είναι τελείως παράλογο και πολύ ορθά διορθώνεται.

Όπως, πολύ ορθά οι Δήμαρχοι διορθώνουν τα προφανή λάθη στην ορθογραφία ή στην καταγραφή των ονομάτων ανθρώπων που έγιναν κατά τη μεταγραφή των στοιχείων τους από τη μία γλώσσα στην άλλη και από το ένα αλφάβητο στο άλλο. Επίσης, θετική είναι και η ρύθμιση που αφορά τη χρηματοδότηση των κομμάτων.

Όσον αφορά τις τροπολογίες του Υπουργείου Διοικητικής Ανασυγκρότησης, σαφώς και αυτές πρέπει να αξιολογηθούν θετικά. Η 1530 κάνει ευχερέστερη την εφαρμογή της νομοθεσίας περί κινητικότητας στο δημόσιο, ακόμη και χωρίς έκδοση οργανισμού, εφόσον ο φορέας επιβεβαιώνει και ο Υπουργός εγκρίνει τη σχετική έκθεση ότι οι υπηρεσιακές ανάγκες καλύπτονται από τις υφιστάμενες διατάξεις. Δίνει θέση υπεύθυνης δήλωσης στην αίτηση του εργαζόμενου όσον αφορά τα τυπικά του προσόντα. Άρα, γίνονται μεν δεκτά ακόμη και αν δεν επιβεβαιωθούν σε δεκαπέντε μέρες από τον φορέα προέλευσης, αλλά αυτός ή αυτή υφίστανται τις προβλεπόμενες κυρώσεις εφ' όσον διαπιστωθεί ανακρίβεια.

Επίσης, αποσαφηνίζονται οι προθεσμίες για την ολοκλήρωση των σχετικών διαδικασιών. Πολύ θετικό. Αλίμονο, αν υπάρχει μια ρύθμιση που τη χρειάζεται και ο εργαζόμενος και η υπηρεσία στην οποία θα πάει και χρονίζει από κωλυσιεργίες και προβλέπεται η δυνατότητα παράτασης των αποσπάσεων των υπαλλήλων που λήγουν στις 15 Απριλίου με έγκριση του υπαλλήλου πάντα, ώστε να εξασφαλίζεται η λειτουργία των υπηρεσιών κατά τη μετάπτωση στο ενιαίο σύστημα κινητικότητας.

Τέλος, με την 1518/143 αναγνωρίζονται -όπως ακούσαμε- οι δαπάνες για τη συνέχιση της λειτουργίας του Σύζευξης 1 μετά τη λήξη στις 30/9 της 28οκτάμηνης σύμβασης με την προβλεπόμενη διαδικασία του Νομικού Συμβούλιο του Κράτους και τίθενται οι όροι για την αναγνώριση των ίδιων δαπανών για την επόμενη διετία, πέρα από τη συνέχιση της παροχής των ιδίων υπηρεσιών από την κοινωνία της πληροφορίας ΕΕ, την ολοκλήρωση των υποχρεώσεων του αναδόχου με σημαντική έκπτωση 20%, ενώ, συγχρόνως, δρομολογείται η μετάπτωση στο αναβαθμισμένο έργο Σύζευξης 2, για το οποίο αναλυτικά περιγράφτηκε, για το τι θα προσφέρει στην επιτάχυνση των διαδικασιών της δημόσιας διοίκησης.

Θεωρώ, λοιπόν, ότι θα πρέπει να υπερψηφιστεί το σημερινό νομοσχέδιο σε όλες του τις διατάξεις και ο ΣΥΡΙΖΑ, φυσικά, το υπερψηφίζει από τώρα και στην Ολομέλεια επίσης.

Ευχαριστώ.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Τον λόγο έχει η κυρία Βούλτεψη.

ΣΟΦΙΑ ΒΟΥΛΤΕΨΗ (Εισηγήτρια της Νέας Δημοκρατίας) : Ευχαριστώ, κυρία Πρόεδρε. Κυρίες και κύριοι συνάδελφοι, συζητούμε σήμερα το νομοσχέδιο του Υπουργείου Δικαιοσύνης, με το οποίο η Βουλή των Ελλήνων καλείται να κυρώσει τη Σύμβαση του Συμβουλίου της Ευρώπης για την πρόληψη και την καταπολέμηση της βίας και προσαρμογή της ελληνικής νομοθεσίας, αλλά, βλέπετε, κύριε Υπουργέ; Τι λέγαμε την προηγούμενη φορά; Από την αρχή, έχουμε διαφωνήσει με το γεγονός ότι η Σύμβαση της Κωνσταντινούπολης δεν ήρθε στο Κοινοβούλιο αβίαστη και ανόθευτη, αλλά αποτελεί το πρώτο μέρος ενός νομοθετήματος που περιλαμβάνει άλλα δύο μέρη, εκ των οποίων το δεύτερο μέρος είναι η Σύμβαση, στο τρίτο μέρος, όμως, υπάρχουν ζητήματα που θα έπρεπε να εξεταστούν αυτοτελώς. Τώρα, άρχισαν να πέφτουν βροχή και οι άσχετες τροπολογίες πάλι.

Αυτή τη στιγμή, αναγκαστικά, και η Επιτροπή και η Ολομέλεια θα βρεθεί μπροστά στην ανάγκη να μην ασχοληθεί εις βάθος με τη Σύμβαση της Κωνσταντινούπολης. Έχουμε τώρα το δίκτυο Σύζευξης που έχει καθυστερήσει δραματικά, αλλά αυτό δεν ήταν λόγος να έρθει μαζί με τη Σύμβαση της Κωνσταντινούπολης. Το ότι καθυστερούμε δε σημαίνει ότι πρέπει να τα βάλουμε όλα σε μια μέρα.

Τώρα, ήρθε τροπολογία για την κινητικότητα των δημοσίων υπαλλήλων. Φέρνετε νέες διατάξεις για την ιθαγένεια, η οποία δεν ξέρουμε αν θέλετε να κάνετε κάτι επειδή γίνονται συνέχεια αλλαγές και αυτό το πράγμα έχει γίνει λάστιχο, φέρτε εδώ έναν νόμο με κωδικοποίηση όλων των προηγούμενων νόμων, να δούμε τι ισχύει και το πώς θα παίρνει κάποιος την ελληνική ιθαγένεια.

Πάει αυτό, έρχεται άλλη τροπολογία για τα κόμματα. Αυτά είναι μόνο οι τροπολογίες, δεν είναι το τρίτο μέρος. Δηλαδή, πραγματικά σας το επισημάναμε από την αρχή, ότι υπάρχει πρόβλημα.

Σας θυμίζω ότι, στις 8 Μαρτίου που ήταν η Παγκόσμια Ημέρα της Γυναίκας και υποτίθεται ότι ερχόταν εδώ το «πετράδι του στέμματος» και η Σύμβαση της Κωνσταντινούπολης, την οποία άλλοι καθυστέρησαν και εσείς την επιταχύνατε, τα οποία δεν ισχύουν, ήρθε ο κ. Τσίπρας, ο Πρωθυπουργός εδώ, έγινε μια φιέστα με ακροατήριο, όλος ο κόσμος νόμιζε ότι αυτό θα συζητούσε η Βουλή και, τελικά, μόνο αυτό δεν συζητάει. Δηλαδή, χρησιμοποιήσατε για προπαγανδιστικούς λόγους και την Παγκόσμια Ημέρα της Γυναίκας, η οποία ανήκει σε όλον τον κόσμο και δεν περιοριστήκατε στα ίδια τα άσχετα μέρη που από την αρχή περιείχε το νομοσχέδιο, αλλά όποιος Υπουργός περνάει απέξω, φέρνει και τροπολογία. Η κάθε μία από αυτές αποτελεί ξεχωριστό νομοθέτημα.

Δηλαδή, θέλετε τώρα, κυρίες και κύριοι συνάδελφοι, να σας θυμίσω τι λέγατε εσείς όταν ήσασταν στην Αντιπολίτευση μέσα στο Ελληνικό Κοινοβούλιο κάθε φορά που η τότε Κυβέρνηση τολμούσε να φέρει μια τροπολογία, που χρήσιμη ήταν; Τι λέγατε τότε; «Κοινοβουλευτικό πραξικόπημα, χούντα με κοινοβουλευτικό μανδύα, γερμανοτσολιάδες». Εδώ, κύριοι συνάδελφοι, επειδή βλέπω ότι δεν μιλάτε καθόλου επί των «γερμανοτσολιάδων», χθες, το γερμανικό δημόσιο απέκτησε προνομιακά και το επιπλέον 5% του ΟΤΕ, προνόμιο που εσείς δώσατε στην DOITSE TELECOM. Ήρθατε και νομοθετήσατε για να έχει αυτό το προνόμιο η DOITSE TELECOM. Ο συνεταίρος σας «προσκυνημένους» μας ανέβαζε, «γερμανοτσολιάδες» μας κατέβαζε, αν θυμάμαι καλά, εκτός εάν δεν κυβερνάτε μαζί, απλά είστε τύποις μαζί, για να έχετε τη δεδηλωμένη. Εσείς δεν λέγατε «χούντα με κοινοβουλευτικό μανδύα»; Τι να μας πείτε τώρα; Ότι έφυγε ο Λαφαζάνης;

Έχετε διαγράψει όλη την περίοδο από τον Ιανουάριο έως και το Σεπτέμβριο του 2015. Σβήσατε «τους Λαφαζάνηδες, τις Κωνσταντοπούλου» και όλα αυτά; Ερχόταν τότε ο Λαφαζάνης που ήταν κοινοβουλευτικός εκπρόσωπος και μόλις φέρναμε μία τροπολογία, έλεγε ότι «κάνετε κοινοβουλευτικό πραξικόπημα» και «παίρνετε τους Βουλευτές και βγαίνετε στην πλατεία». Τώρα, τι είναι αυτό με όλες αυτές τις τροπολογίες και όλες αυτές τις διατάξεις;

Είναι κάτι άλλο; Δηλαδή, στην πρώτη φορά Αριστερά και γενικά στην Αριστερά, όλα αυτά είναι νόμιμα, ας πούμε, στο Μαδούρο, μπορεί να κάνει ό,τι θέλει, ενώ, όταν είμαστε εμείς στην Κυβέρνηση, εσείς είσαστε οι «θεματοφύλακες» της νομιμότητας και της δημοκρατίας και της κοινοβουλευτικής τάξης.

Σήμερα, βλέπω απόλυτη σιωπή και να μην μιλάει κανείς. Πήρε το 5% και το άλλο 5% η Deutsche Telecom. Μια χαρά είσαστε και δεν βλέπω κάτι άλλο. Εάν είχε γίνει αυτό επί δικής μας Κυβέρνησης, θα σπάγατε πάλι τα πεζοδρόμια και θα λέγατε για τον γερμανικό Ο.Τ.Ε., ο οποίος τώρα δεν είναι γερμανικός. Έχετε αγαστή συνεργασία απ’ ό,τι βλέπω. Και πάλι, τους δώσατε το προνόμιο και δεν μπόρεσε κανείς να δώσει άλλη προσφορά.

Στην κατ' άρθρο συζήτηση, αναρωτηθήκατε, κύριε Υπουργέ, αν η Σύμβαση για την Καταπολέμηση της Βίας κατά των γυναικών, είναι κάποιο «ιερό» κείμενο που έπρεπε να έρθει μόνο του. Ναι, λοιπόν, είναι «ιερό» κείμενο που έπρεπε να έρθει μόνο του. Γιατί, εάν δεν ήταν «ιερό» σημαντικό κείμενο, τότε, γιατί ήρθε ο κ. Τσίπρας στην Ολομέλεια και κάνατε όλη εκείνη την «φιέστα» και καλέσατε και γυναίκες στα θεωρεία; Εγώ δεν θυμάμαι να έχει ξαναγίνει αυτό σε Επιτροπή και να φέρετε κοινό, επειδή συνέπεσε με την 8η Μαρτίου, Ημέρα της Γυναίκας. Αφού την επόμενη ημέρα θα έρχονταν οι φορείς.

Ξέρετε πολύ καλά ότι φέρνετε τώρα διάφορες διατάξεις, οι οποίες είναι «βολέματα». Εμείς θέλουμε να ξέρουμε για ποιον δημιουργείται η θέση του βοηθού στην «EUROJUST»

*(θόρυβος μέσα στην Αίθουσα)*

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης Διαφάνειας και Ανθρωπίνων Δικαιωμάτων): Δεν θα το φέρουμε εμείς, θα το φέρει το Ανώτατο Δικαστικό Συμβούλιο.

ΣΟΦΙΑ ΒΟΥΛΤΕΨΗ (Εισηγήτρια της Ν.Δ.): Θα το φέρει το Ανώτατο Δικαστικό Συμβούλιο. Όπως ο κ. Παπαγγελόπουλος λέει ότι είναι το μεγαλύτερο σκάνδαλο από συστάσεως του ελληνικού κράτους. Τώρα θα βρει και τον καλύτερο βοηθό από συστάσεως του ελληνικού κράτους.

Μας φέρνετε και νομοσχέδιο για την κινητικότητα, που την είχατε ως το «πετράδι του στέμματος» της νομοθέτησής σας για το Δημόσιο και τους δημόσιους υπαλλήλους. Δεν προλάβατε να το ψηφίσετε και τώρα ερχόσαστε και το «ξηλώνετε».. Γιατί, για ποιο λόγο; Να καταλάβω και εγώ. Αν είναι να πηγαίνουμε από «βιασμό» σε «βιασμό», προσπαθώντας να καταπολεμήσουμε τη βία κατά των γυναικών, ας μας το λέγατε από την αρχή. Όταν ήρθε ο κ. Τσίπρας εδώ, να μας πει ότι «με συγχωρείτε, ήρθα να μιλήσω για τον βιασμό των γυναικών, αλλά, μετά, θα γίνουν και κάτι άλλοι «βιασμοί». κοινοβουλευτικοί εδώ μέσα».

Εμείς δεν μπορούμε να νομοθετήσουμε έτσι. Αλήθεια σας το λέμε και επιφυλασσόμαστε. Καταρχήν, σας είπαμε ότι ψηφίζουμε την Σύμβαση της Κωνσταντινούπολης, προφανώς. Διαμαρτυρόμαστε έντονα για το γεγονός ότι τη φέρατε μαζί με άλλες διατάξεις του Υπουργείου Δικαιοσύνης. Κυρίως, όμως, γιατί συνεχίζετε να φέρνετε τροπολογίες και δεν ξέρουμε και ποιες άλλες τροπολογίες θα φέρετε μέχρι να πάμε στην Ολομέλεια.

Μας φαίνεται πάρα πολύ ύποπτο το γεγονός ότι φέρνετε νομοσχέδιο για την κινητικότητα. Το λέω γιατί, την ημέρα που μας ανακοίνωσε η ΕΛΣΤΑΤ ότι αυξήθηκε κατά μία μονάδα η ανεργία στον ιδιωτικό τομέα, εκείνη την ημέρα, μάθαμε ότι αναστέλλεται -και δεν ξέρουμε για πόσο- και η αξιολόγηση των δημοσίων υπαλλήλων.

Τώρα, φέρνετε και μία διόρθωση του δικού σας ν.4440/2016. Εσείς ψηφίσατε αυτούς τους νόμους που «ξηλώνετε» τώρα, όπου, ουσιαστικά, τι κάνετε; Καταργείτε, ακριβώς, αυτό το οποίο προέβλεπε ο ν. 4416, σε ό,τι αφορά την προηγούμενη έκδοση οργανισμών και την κατάρτιση περιγραμμάτων θέσεων εργασίας. Πάλι θα γίνει εδώ ένα «ξεσάλωμα». Τα καταργείτε όλα αυτά.

Είναι εδώ οι Τομεάρχες για να μιλήσουν επί των τροπολογιών που φέρατε. Αυτό το οποίο έχω να σας πω, δεν έχω καμία διάθεση να μιλήσω άλλο για τη Σύμβαση της Κωνσταντινούπολης και να λέω ξανά τα ίδια και τα ίδια και το πόσο σημαντική είναι…

*(Θόρυβος στην Αίθουσα)*

Εσείς γιατί δεν λέτε για τον Ο.Τ.Ε., που τον πήρε όλο η Deutsche Τelecom; Το ΚΕΛΠΝΟ είναι το «παραμύθι» σας για να μπορείτε να πουλάτε τον Ο.Τ.Ε..

*(Θόρυβος στην Αίθουσα)*

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Θα σας παρακαλέσω να μην υπάρχει διάλογος.

ΣΟΦΙΑ ΒΟΥΛΤΕΨΗ (Εισηγήτρια της Ν.Δ.): Είμαι στο βήμα και λέω ό,τι θέλω. Εσείς θέλετε, με ΚΕΛΠΝΟ και Novartis και άλλα τέτοια, να μην μιλάει ο κόσμος ότι χθες πουλήθηκε άλλο ένα 5% του ΟΤΕ από τους γερμανοτσολιάδες στους Γερμανούς.

*(Θόρυβος στην Αίθουσα)*

Εγώ, ξέρετε τι ξέρω; Ότι εσείς, επαναλαμβάνοντας τη γνωστή φράση κλισέ μετά τις εκλογές του Σεπτεμβρίου, έγιναν οι εκλογές του Σεπτεμβρίου και κάνετε όλα αυτά τα οποία καταγγέλλατε ότι δεν θα κάνατε ποτέ, και σας είπα το παράδειγμα, δεν σας το λέω τυχαία. Φανταστείτε τους εαυτούς σας την μέρα που εμείς, με προνομιακή ρύθμιση, θα δίναμε το υπόλοιπο 5% του ΟΤΕ στην Deutsche Telecom, φανταστείτε τους εαυτούς σας τι θα λέγατε και καλύτερα να μη μιλάτε τώρα. Εδώ βλέπω και, πραγματικά, απευθύνομαι σε όλους, ότι αυτό έγινε σε απόλυτη σιωπή. Δεν μιλάει κανείς, δεν έχει ξαναγίνει αυτό. Γι’ αυτό είπατε το κόλπο «πέστε μας για το KΕΛΠΝΟ». Όχι, εσείς πρώτα πέστε μας για τον Ο.Τ.Ε. και θα σας πούμε εμείς μετά για το ΚΕΛΠΝΟ. Άμα θέλετε έτσι, κύριε συνάδελφε.

Την έχω αναλύσει τη Σύμβαση, την ψηφίζουμε. Ψηφίζουμε και το δεύτερο μέρος. Θυμίζω ότι, ήδη, από το 2009, έγιναν όλες οι προσπάθειες και οι αναγκαίες ρυθμίσεις για να καταπολεμηθεί η βία κατά των γυναικών και η Νέα Δημοκρατία, αφού μιλήσουν και οι τομεάρχες της επί των θεμάτων των τροπολογιών, επιφυλάσσεται για την Ολομέλεια, προκειμένου να δούμε και το τρίτο μέρος διεξοδικώς και τις τροπολογίες που ήρθαν και συνεχίζουν να έρχονται από ό,τι καταλαβαίνω.

Ευχαριστώ πολύ.

ΜΑΡΙΑ ΘΕΜΕΛΙΤΗ (Προεδρεύουσα των Επιτροπών): Τον λόγο έχει η κυρία Κεφαλίδου.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ. –ΔΗΜ.ΑΡ.): Ευχαριστώ, κυρία Πρόεδρε. Κύριε Υπουργέ, κυρίες και κύριοι συνάδελφοι, έχει περάσει μια εβδομάδα μετά την επεισοδιακή συνεδρίαση της Επιτροπής μας. Ελπίζω να έχουν ηρεμήσει τα πνεύματα και να καταφέρουμε να κάνουμε σήμερα μια πιο διαφωτιστική και πιο εποικοδομητική συζήτηση.

Ό,τι συμβολική κίνηση προσπάθησε να κάνει η Κυβέρνηση με αυτό το νομοσχέδιο για την ημέρα της γυναίκας, δεν χρειάζεται να πω τίποτα παραπάνω, διότι φαίνεται από τον τρόπο με τον οποίο κύλησαν οι συνεδριάσεις. Ήταν μια πολύ καλά στημένη ιστορία, για να βάλουμε από πίσω και τις λοιπές διατάξεις και να τις περάσουμε όλες μαζί. Ο Υπουργός προσπαθεί να υπερασπιστεί μια νομοθέτηση, η οποία έχει καταγγελθεί στο παρελθόν και από τους ίδιους. Σήμερα, μετά απ' όλα αυτά που έχουν γίνει στο Ελληνικό Κοινοβούλιο, νομίζω ότι θα έπρεπε να έχουμε γίνει σοφότεροι, παρόλα αυτά, εσείς συνεχίζετε, θεωρώντας ότι καλώς πράττετε. Αυτό είναι στην κρίση του κόσμου που παρακολουθεί.

Εγώ έχω την υποχρέωση να σας δώσω το υπόμνημα που σας υποσχέθηκα και ευχαριστώ πολύ και να διευκρινίσω, προς αποφυγή παρεξηγήσεων, ερίδων και διαπληκτισμών, όπως λέτε κι εσείς οι νομικοί, ότι, στη Βουλή, δεν είναι μόνο οι εκλεγμένοι εκπρόσωποι του ελληνικού λαού, δεν είναι μόνο εκπρόσωποι των δικηγορικών συλλόγων, αλλά είναι και άνθρωποι από όλες τις επιστημονικές και κοινωνικές ομάδες. Με αυτή την έννοια, θέλω να σας πω ότι καλό είναι και την ψυχραιμία μας να μη χάνουμε και να μη οργιζόμαστε όταν γίνονται παρατηρήσεις, επισημάνσεις και γνήσιες ερωτήσεις για να διευκολυνθεί το νομοθετικό έργο.

Ξεκινώ, λοιπόν, και εγώ από την Κύρωση της Σύμβασης της Κωνσταντινούπολης. Δεν μπορούμε παρά να είμαστε θετικοί, επί της αρχής. Η βία κατά των γυναικών είναι ένα φαινόμενο υπαρκτό, οξύ και, φυσικά, απαράδεκτο. Δεν περιορίζεται σε κάποιο συγκεκριμένο πολιτικό ή οικονομικό σύστημα. Είναι διαδεδομένη σε κάθε κοινωνία. Δεν γνωρίζει διαχωριστικές γραμμές από πλευράς πλούτου, φυλής ή πολιτισμού. Δεν είναι μόνο φτωχές γυναίκες ή γυναίκες χαμηλής εκπαιδευτικής στάθμης. Θύματα και θύτες ανήκουν και σε πολύ υψηλά μορφωτικά επίπεδα.

Αυτό φάνηκε, με τον πιο σαφή τρόπο, στην κουβέντα που έγινε στη συνεδρίαση με την ακρόαση των φορέων. Εγώ θα μιλήσω για την Σύμβαση της Κωνσταντινούπολης, γιατί, ακριβώς, είναι αυτό που πρέπει να γίνει και σε αυτή τη β΄ ανάγνωση. Είναι η μόνη ευκαιρία κάποια θέματα που αφορούν τα θέματα της ενδοοικογενειακής βίας -μέγα θέμα και για την ελληνική οικογένεια και για τις γυναίκες- να αναδειχθούν. Δεν θα το περάσω στα «ψιλά». Βεβαίως, εσείς έχετε αυτή την προσπάθεια κατά νου, να περάσουμε όλα μαζί τα θέματα, για να μην φανούν οι «λοιπές διατάξεις» και οι τροπολογίες που έρχονται σήμερα.

Η Εθνική Επιτροπή Δικαιωμάτων του Ανθρώπου παρατηρεί, εύστοχα, ότι και ο τρόπος και η σαφήνεια με την οποία έρχεται να εναρμονιστεί αυτή Σύμβαση είναι απολύτως επιλεκτική. Δεν προκύπτει, δηλαδή, γιατί γίνεται η προσαρμογή στην ελληνική νομοθεσία ως προς ορισμένες μόνο διατάξεις της Σύμβασης της Κωνσταντινούπολης. Αν θεωρούμε ότι η υφιστάμενη νομοθεσία είναι σωστή και είναι συμμορφωμένη με τα διεθνή κείμενα, έχει καλώς. Αλλιώς, η νομοθετική πρωτοβουλία εναρμόνισης της Σύμβασης της Κωνσταντινούπολης δεν μπορεί να θεωρηθεί ότι είναι ολοκληρωμένη.

Επειδή υπάρχει και μία προϊστορία σε ό,τι αφορά στο σεβασμό των δικαιωμάτων των γυναικών, με νομοθεσίες όλα τα προηγούμενα χρόνια, επιγραμματικά, θα σας πω τους ν. 3226/2004, ο 3500/2006, ο 3769/2009, ο 3896/2010, ο 4055/2012, όλα αυτοί συνέβαλαν στο να μπορέσει να υπάρξει ένας στοιχειώδης σεβασμός των δικαιωμάτων των γυναικών.

Παρά τα βήματα, όμως, προόδου που έχουν γίνει, είναι σίγουρο ότι τα στατιστικά στοιχεία που βλέπουν το φως της δημοσιότητας είναι αποκαρδιωτικά. Με την ευκαιρία, επειδή δεν έχω πάρει απάντηση, επανέρχομαι στην ερώτησή μου. Στα τρεισήμισι χρόνια που κυβερνάτε, θέλω να μας πείτε εάν υπάρχει κάποιο νομοθέτημα που να έχετε εισηγηθεί μέχρι σήμερα που να έχει βελτιώσει την καθημερινότητα της ζωής των ατόμων, γυναικών και παιδιών, που είναι θύματα ενδοοικογενειακής βίας. Ειδικά αυτές οι εποχές, εν μέσω κρίσης, που είναι αυξημένη η ανεργία -και ξέρετε ότι πρωτίστως πλήττονται οι γυναίκες και οι νέοι- υπάρχει ένα βασικό ερώτημα: πόσο υλοποιήσιμα και πόσο αποτελεσματικά μπορεί να είναι όλα όσα θέτει η Σύμβαση.

Ξέρετε καλά ότι, συνήθως, τα θύματα είναι άμεσα εξαρτώμενα από τον θύτη τους και αναγκάζονται, εκ των πραγμάτων, ακόμη και αν κάνουν τη γενναία κίνηση να καταθέσουν μήνυση, να επιστρέψουν μετά στην οικογενειακή εστία. Όταν αναγκάζονται να επιστρέψουν, γιατί δεν υπάρχουν εναλλακτικές, έχω την αίσθηση ότι, μάλλον, ζουν σε καθεστώς τρόμου. Δυστυχώς, τα θύματα δεν έχουν ούτε την ψυχολογική, ούτε την οικονομική δυνατότητα για να μπορέσουν να φύγουν.

Επομένως, υπάρχουν πολλά ερωτήματα εάν, στην πράξη, διασφαλίζεται η στήριξη αυτών των ανθρώπων. Δηλαδή, η σωματική και η ψυχική τους ακεραιότητα. Όπως είπαν και οι φορείς, 4.000 περιστατικά γυναικών τον χρόνο επισκέπτονται τα Συμβουλευτικά Κέντρα της Γενικής Γραμματείας Ισότητας. Αυτές οι γυναίκες μπορεί να είναι αποφασισμένες να χωρίσουν. Δυστυχώς, όμως, μένουν και ζουν μέσα σε καταστάσεις βίας. Εγκλωβίζονται σε καταστάσεις φτώχειας και δεν μπορούν να πάρουν εύκολα την απόφαση να φύγουν, γιατί ξέρουν, πολύ καλά, ότι, μετά από δύο και τρεις μήνες φιλοξενίας σε καταφύγια, θα βρεθούν άπορες.

Αναφέρω τους δύο - τρεις μήνες γιατί ξέρετε ότι αυτός είναι ο μέσος όρος φιλοξενίας. Υπάρχουν δυσκολίες. Μην κουνάτε το κεφάλι σας, κύριε Υπουργέ. Είτε είναι τρεις μήνες, είτε είναι έξι μήνες, ο χρόνος είναι ελάχιστος όταν μία γυναίκα πρέπει να βρει σταθερή δουλειά για να μπορέσει να φύγει από την οικογενειακή εστία.

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων) *(ομιλεί εκτός μικροφώνου)*: Καμία γυναίκα δεν φεύγει αν δεν έχει τους απαραίτητους πόρους.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Σεβαστείτε τον ομιλητή, κ. Υπουργέ.

Εξίσου σημαντικό είναι αυτό που διαπιστώνουν όλοι όσοι δουλεύουν με τους θήτες. Ότι πολύ λίγοι είναι αυτοί που φτάνουν στο σημείο να θέλουν να κάνουν αλλαγή στη συμπεριφορά τους. Οι εισαγγελείς, αυτή τη στιγμή, δε μπορούν να κάνουν εκείνη τη διαμεσολάβηση που χρειάζεται, ώστε να παραπέμπονται οι θύτες σε δομές και καταλήγουν ότι χρειάζονται περισσότερες δομές για θύτες, πιο υπεύθυνη μεταχείριση από την Πολιτεία και, φυσικά, πιο αποτελεσματική συνεργασία με την αστυνομία.

Έτσι, λοιπόν, πέρα από την όποια ακαδημαϊκή συζήτηση γίνεται, στην πράξη, η υλοποίηση μιας τέτοιας Σύμβασης δεν είναι ούτε απλό ούτε εύκολο θέμα. Σ’ αυτό το πλαίσιο, η αποτελεσματική αντιμετώπιση αυτού του οξύτατου κοινωνικού φαινομένου, από άποψη νομική, αλλά και στην πράξη, είναι ένα ζητούμενο, είναι ένα μακροχρόνιο αίτημα της κοινωνίας, αλλά και της επιστημονικής κοινότητας.

Θα σας έλεγα ότι η προσωπική μου άποψη είναι ότι το κλειδί μπορεί να βρίσκεται στην επιμόρφωση, στην παιδεία από το σχολείο, από το Δημοτικό μέχρι και το Πανεπιστήμιο, εκπαιδεύσεις για το πώς πρέπει να χειρίζονται και ποιες είναι οι πρώτες βοήθειες που πρέπει να παρέχονται σ' ένα κακοποιημένο άτομο. Επιμορφώσεις, χρηματοδότηση, επικοινωνιακές καμπάνιες, προγράμματα στους επαγγελματίες, αλλά και στους φοιτητές, για να μπορέσουν να κατανοήσουν τι σημαίνει ενδοοικογενειακή βία, τι σημαίνει ο χώρος της οικογένειας, ο χώρος της προσωπικής ασφάλειας και ανάπτυξης του κάθε ανθρώπου.

Έχουμε καταθέσει τρεις βελτιωτικές προτάσεις και, εν τάχει θέλω, να σας τις πω. Στο άρθρο 2: Η απάνθρωπη πρακτική του σεξουαλικού ακρωτηριασμού, ειδικά μέσα στις συνθήκες της προσφυγικής κρίσης, πιστεύουμε ότι δεν αφορά μόνο τις γυναίκες, αλλά και τους άντρες και τα παιδιά. Θέλουμε, λοιπόν, ότι πρέπει να γίνει επέκταση της διάταξης.

Στο άρθρο 3: Απαιτείται ενίσχυση κι αναβάθμιση του θεσμού της ποινικής διαμεσολάβησης για τις υποθέσεις ενδοοικογενειακής βίας. Δε θα πρέπει ν’ αφεθεί σε μια προσχηματική επιλογή, απλώς και μόνο για ν’ αποφύγει κανείς τις ποινικές ευθύνες, ν’ αρχειοθετείται μετά η υπόθεση. Ένα πράγμα που μάλλον είναι αυτό που γίνεται σήμερα. Πρέπει, να υπάρχει αποτελεσματικός μηχανισμός εποπτείας και παρακολούθησης του εάν συμμορφώνεται ή όχι ο θύτης με τους όρους της ποινικής διαμεσολάβησης.

Τέλος, άρθρο 5 παράγραφος 2: Είναι γνωστό ότι όσοι παρακολουθούν συμβουλευτικό πρόγραμμα, μπορεί να πάρουν αναστολή δίωξης. Οι περισσότεροι αποδέχονται τη συμμετοχή τους σ’ αυτά τα προγράμματα - και το ξέρετε καλά - για να γλιτώσουν τη δίωξη. Στην πορεία, όμως, οι περισσότεροι σταματούν την παρακολούθηση και συνεχίζουν να βιαιοπραγούν. Προτείνουμε, λοιπόν, όταν κάποιος δεν παρακολουθεί το πλάνο, που υπάρχει στο πρόγραμμα, να συνεχίζεται η δίωξή του. Δεύτερον, επειδή, συνήθως, από ένα έως δύο χρόνια και πάνω από δύο χρόνια υπάρχει η δυνατότητα της μετατροπής της ποινής φυλάκισης σε χρηματική ποινή ή πρόστιμο, προτείνουμε, όταν υπάρχει καταδίκη για πάνω από δύο χρόνια, να μην επιτρέπεται ούτε η αναστολή, ούτε η μετατροπή της ποινής του. Εξάλλου, ξέρετε ότι είναι ιδιώνυμο το αδίκημα, άρα, τέτοιες δυνατότητες μας δίνει ο νόμος.

Μέρος 2: Εδώ, πρέπει να σας πω ότι θεωρούμε θετικό ότι έρχεται σε μια περίοδο που το ευρωπαϊκό οικοδόμημα δείχνει συχνά τις ανεπάρκειές του κι αυξάνουν και οι ηχηρές φωνές της αμφισβήτησής του. Κάθε μέτρο, κάθε ενσωμάτωση απόφασης-πλαισίου που στοχεύει στην κοινή αντιμετώπιση, με αμοιβαίες αναγνωρίσεις στην εσωτερική νομοθεσία κράτους-μέλους, θεωρούμε ότι λειτουργεί ενισχυτικά για την κοινή ευρωπαϊκή μας πορεία. Επομένως, αντιμετωπίζουμε το μέρος δύο, με ό,τι επισημάνσεις έχω κάνει στο υπόμνημα, στη θετική κατεύθυνση.

Μέρος 3: Γι' αυτό, ό,τι και να πούμε, είναι πάρα πολύ λίγο, κ. Υπουργέ. Μόνος σας είπατε ότι «προκειμένου να σας φέρνουμε τροπολογίες, σας φέραμε λοιπές διατάξεις». Επίσης, από μόνος σας δεχθήκατε ότι είναι άσχετες μεταξύ τους, είναι διάφορες σημειακές παρεμβάσεις, που κάνετε είτε στον Ποινικό Κώδικα είτε στον Σωφρονιστικό Κώδικα. Εμείς θέλουμε, απλά, να σας πούμε ότι οι νόμοι φτιάχνονται - ή τουλάχιστον αυτό είναι το ευκταίο - για να είναι κατανοητοί από τον κάθε Έλληνα πολίτη και όχι μόνο από τους Έλληνες επιστήμονες στον χώρο της δικαιοσύνης. Μ’ αυτή την έννοια, χρειάζεται να είναι ξεκάθαρο και σαφές το κάθε νομοθέτημα, για να μπορεί να επιτελεί τον σκοπό του.

Το πρόβλημα, λοιπόν, της κακής νομοθέτησης - γιατί γι' αυτό μιλάμε σήμερα και με τις λοιπές διατάξεις, αλλά και με τη σωρεία των τροπολογιών, που δεν ξέρω εάν θα σταματήσουν μέχρι την Ολομέλεια - έχουμε ένα διαχρονικό ζήτημα, που εσείς προσπαθήσατε να το υπερασπιστείτε, κ. Υπουργέ. Δεν καταλάβατε, όμως, ότι οι εποχές πια δεν είναι οι ίδιες.

Είναι λάθος να επιμένετε να νομοθετείτε με αυτό τον τρόπο, γιατί εδώ η προσπάθεια είναι να μπορέσουμε να υπερβούμε τα κακώς κείμενα, να ξεπεράσουμε και να διορθώσουμε τις χρόνιες στρεβλώσεις.

Όσον αφορά τις τροπολογίες. Τροπολογία που αφορά την ιθαγένεια. Πρόκειται για διατάξεις με θετικό πρόσημο, όμως, δεν αντιμετωπίζουν το βασικό πρόβλημα που υπάρχει στην παρούσα φάση και είναι οι πολύχρονες καθυστερήσεις στις διαδικασίες που ξεπερνούν κατά πολύ τις προθεσμίες που ορίζει ο νόμος.

Εδώ, λοιπόν, έρχεστε και ρυθμίζετε θέματα που, με τον νόμο το δικό σας, προσπαθήσατε να ρυθμίσετε, αλλά, επειδή τα κάνετε όλα βιαστικά, «στο πόδι» και με προχειρότητα, βγαίνουν στην πορεία υλοποίησης συνεχώς προβλήματα. Αυτό δείχνει και τον πρόχειρο τρόπο με τον οποίο νομοθετείτε και την έλλειψη μιας ολοκληρωμένης προσέγγισης και την έλλειψη εμπειρίας. Επομένως, λοιπόν, έρχεστε εδώ και προσπαθείτε να διορθώσετε πράγματα που, από την πρώτη ώρα, έπρεπε να έχουν λυθεί. Π.χ., παράγραφος 1. Λέτε ότι ο νόμος για την ιθαγένεια προβλέπει την φοίτηση σε ελληνικά σχολεία για την απόκτηση ιθαγένειας και υπάρχει ένα θέμα με τα ξένα σχολεία που ακολουθούν ελληνικό πρόγραμμα σπουδών και νοούνται ως ελληνικά σχολεία. Το διευκρινίσατε σε προηγούμενη τροπολογία, ξεχάσατε, όμως, να βάλετε επέκταση της ισχύος της ρύθμισης και σε υποκατηγορίες, π.χ. Λεόντειος.

Έχουμε, λοιπόν, και μια ερώτηση σε σχέση με την παράγραφο 3, όπου δίνετε το δικαίωμα στους μετανάστες που έχουν συμπληρώσει 12 χρόνια νόμιμης διαμονής, να υποβάλουν αίτηση για ιθαγένεια, χωρίς να κατέχουν συγκεκριμένο τύπο άδειας διαμονής. Τι σημαίνει ο όρος που χρησιμοποιείτε «κάθε έγκυρο τίτλο διαμονής»; Αν μπορείτε λίγο να μας το εξηγήσετε αυτό.

Και, φυσικά, έρχεστε εδώ, σε μια προσπάθεια που έχει ξεκινήσει από προηγούμενες κυβερνήσεις, να νομοθετήσετε κάτι με αριστερό πρόσημο, γιατί όλα τα άλλα, βλέπε πλειστηριασμούς και όλες οι άλλες προσπάθειες που κάνετε το τελευταίο διάστημα, δεν σας «βγαίνουν», είναι πιο νεοφιλελεύθερες και από τις αποφάσεις που θα έπαιρνε ποτέ η Ν.Δ..

Όσον αφορά την τροπολογία της κινητικότητας. Εδώ, λοιπόν, υπάρχει αποτυχία στο εγχείρημα, διότι υπάρχει πολύ μικρή συμμετοχή των δημοσίων υπαλλήλων στο θέμα της κινητικότητας και η δυσκαμψία του ν.4440/2016 που, όταν το φέρατε προς ψήφιση, σας είχε επισημανθεί από όλες τις πτέρυγες της Βουλής, ότι υπάρχει ένα θέμα, έρχεστε τώρα να λύσετε, με ένα εμβαλωματικό τρόπο, διάφορα προβλήματα που έχουν δημιουργηθεί. Το ερώτημα είναι πού βρίσκεται η αξιολόγηση των δομών και η κατάρτιση των περιγραμμάτων θέσεων εργασίας και εάν έχει γίνει πράξη η καταχώρηση των στοιχείων στο ψηφιακό οργανόγραμμα. Το σίγουρο είναι ότι, μέσα από αυτή την τροπολογία, εσείς φαίνεται ένα πράγμα μόνο να μπορείτε να πετυχαίνετε πλήρως, το σχέδιό σας για πλήρη άλωση όλων των ανώτερων θέσεων των Υπουργείων και των φορέων. Και σας μιλώ για τις φωτογραφικές προκηρύξεις που έχουν βγει, για τους Γραμματείς οποιασδήποτε ειδικότητας και έχετε στήσει τώρα τελευταία μια τέτοια διαδικασία προκηρύξεων.

«Σύζευξις». Χάρηκα πάρα πολύ που άκουσα την κυρία Γεροβασίλη να μιλάει με θετικά λόγια για ένα έργο που έχει δημιουργήσει νέα δεδομένα στη δημόσια διοίκηση. Παρόλα αυτά, εσείς ποτέ δεν το στηρίξατε, ουδέποτε, για να θυμόμαστε λίγο και από πού ερχόμαστε. Σήμερα, λοιπόν, ακούω ότι «μετά βαΐων και κλάδων» είστε υπερασπιστές αυτής της πρωτοβουλίας και αυτής της προσπάθειας και μας λέτε κιόλας, μετ’ επιτάσεως, τα θετικά που έχουν προκύψει στον δημόσιο τομέα από το «Σύζευξις». Ευχαριστούμε που προσγειωθήκατε στην πραγματικότητα. Θα σας πω, όμως, δύο πράγματα.

Πρώτον, ότι έχετε καθυστερήσει σε αυτές. Στις 30/5 του 2014 αυτές οι συμβάσεις είχαν ξεκινήσει, έληγαν 01/10 του 2016. Από τότε, από το 2016 μέχρι το 2018, έχει περάσει άπειρος χρόνος και αυτός ο χρόνος, θέλω να το ξέρετε, σε τέτοιου είδους συμβάσεις, λειτουργεί αποδυναμώνοντας τη διαπραγμάτευση και γι' αυτό, η έκπτωση που πετύχατε, είναι κάτι ανάμεσα σε 15 με 20%, όταν οι προηγούμενες κυβερνήσεις κατάφεραν να πάρουν ένα 25% στη μείωση, γλυτώνοντας το ελληνικό δημόσιο από 7 εκατομμύρια ετησίως από τη διαδικασία αυτής της διαπραγμάτευσης.

Ευχαριστώ, επιφυλασσόμαστε στην Ολομέλεια, κυρία Πρόεδρε.

MAΡΙΑ ΘΕΛΕΡΙΤΗ (Προεδρεύουσα των Επιτροπών): Ο κ. Ηλιόπουλος έχει τον λόγο.

ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου – Χρυσή Αυγή): Ευχαριστώ, κυρία Πρόεδρε.

Θα μιλήσω μόνο για τις τροπολογίες. Με την 1581/143, αναγνωρίζονται οι δαπάνες του ελληνικού δημοσίου όσον αφορά στο έργο Εθνικό Έργο Δημόσιας Διοίκησης «Σύζευξις», σχετικά με την παροχή τηλεπικοινωνιακών υπηρεσιών στις δημόσιες υπηρεσίες και φορείς, οι οποίες παρασχέθηκαν μέχρι το 2014, επί τη βάση, όμως, συμβάσεων που είχαν λήξει από το 2009.

Για την κάλυψη του ως άνω νομοθετικού κενού, κατά καιρούς, εκδίδονταν πράξεις νομοθετικού περιεχομένου, με τις οποίες νομιμοποιούνταν οι συγκεκριμένες δαπάνες. Κατ' ουσίαν, δηλαδή, για χρονικό διάστημα πέραν της πενταετίας, οι τηλεπικοινωνίες στις δημόσιες υπηρεσίες παρέχονταν από τους παρόχους εντελώς εξωσυμβατικά, με αποτέλεσμα να προκαλούνται σοβαρά ζητήματα νομικής φύσεως και νομιμοποίησης των σχετικών δαπανών.

Πρόκειται για μια ακόμη κλασική περίπτωση παθογένειας του δημόσιου τομέα και αδυναμίας του κρατικού μηχανισμού να ρυθμίζει ακόμη και τεχνικής φύσεως ζητήματα που άπτονται της ομαλής λειτουργίας του.

Την ίδια προχειρότητα επέδειξε το δημόσιο και με τις νέες συμβάσεις, οι οποίες υπεγράφησαν το 2014 και έληξαν τον Οκτώβριο του 2016. Έκτοτε, οι υπηρεσίες παρέχονται προς το δημόσιο χωρίς να έχει διευθετηθεί το θέμα του ανταλλάγματος, με αποτέλεσμα να προκύπτει σήμερα ανάγκη επιβάρυνσης του κρατικού προϋπολογισμού κατά 17 εκατομμύρια ετησίως, σύμφωνα με την έκθεση του Γενικού Λογιστηρίου του Κράτους.

Εν κατακλείδι, δε δίνονται επαρκείς εξηγήσεις και διευκρινίσεις από την Κυβέρνηση όσον αφορά την προκαλούμενη δαπάνη, η οποία αναγνωρίζεται με την προτεινόμενη τροπολογία στο ύψος αυτής και στο κατά πόσον θα μπορούσε αυτή να είχε, εν μέρει βέβαια, αποφευχθεί αν οι σχετικές συμβάσεις ανανεώνονταν στην ώρα τους, χωρίς την ανάγκη της εκ των υστέρων νομιμοποίησής της.

Θα πρέπει, επίσης, σε κάθε περίπτωση, να τεθούν οι απαραίτητες ασφαλιστικές δικλίδες και αυτό δεν το έχει πράξει η Κυβέρνηση, προκειμένου να μην επαναληφθούν τα ίδια κατά τη επικείμενη υλοποίηση του Προγράμματος «Σύζευξις 2».

Με την τροπολογία 1524/146, ρυθμίζονται θέματα που αφορούν την κτήση της ελληνικής ιθαγένειας από αλλοδαπούς μέσω τροπολογιών της τελευταίας στιγμής σε άσχετα νομοσχέδια, αποδεικνύει την προχειρότητα και επιπολαιότητα της κυβερνητικής πολιτικής σε ένα θέμα υψίστης σημασίας.

Τα θέματα τα οποία τίθενται με την προτεινόμενη τροπολογία θα έπρεπε να αποτελέσουν αντικείμενο ξεχωριστού νομοθετήματος και να εισαχθούν σε ξεχωριστά άρθρα το καθένα, ώστε να υπάρξει δυνατότητα υπερψήφισης κάποιας ρύθμισης, η οποία τυχόν κινείται σε θετική κατεύθυνση.

Είναι αυτονόητο ότι η Χρυσή Αυγή, εξ ορισμού, καταψηφίζει οποιαδήποτε νομοθετική ρύθμιση αναφέρεται σε κτήση της ελληνικής ιθαγένειας από αλλοδαπούς, οι οποίοι έτυχε απλά να γεννηθούν εντός της ελληνικής επικράτειας και να φοιτήσουν σε ελληνικά σχολεία.

Το δίκαιο του αίματος και όχι του εδάφους θα πρέπει κάποτε να εφαρμοσθεί στην εθνική μας νομοθεσία, εάν θέλουμε να διασφαλίσουμε τη συνέχεια της ύπαρξής μας ως έθνος, εφόσον ο Έλληνας γεννιέται και δεν γίνεται.

Πρέπει, όμως, να διευκρινιστεί ότι, αν υπήρχε δυνατότητα αυτοτελούς υπερψήφισής της, θα υπερψηφίζαμε την προτεινόμενη ρύθμιση της παραγράφου 7, η οποία αναφέρεται στη δυνατότητα διορισμού ομογενών στον δημόσιο τομέα και ειδικότερα ορίζεται ότι οι ομογενείς που απέκτησαν την ελληνική ιθαγένεια δεν υπόκεινται στον περιορισμό της ανάγκης παρέλευσης ενός έτους από την κτήση της, προκειμένου να μπορέσουν να διοριστούν στον δημόσιο τομέα.

Με την τροπολογία 1530/147, ρυθμίζονται επιμέρους ζητήματα σχετικά με το ενιαίο σύστημα κινητικότητας και ειδικότερα όσον αφορά τις διαδικασίες μετατάξεων και αποσπάσεων υπαλλήλων στον δημόσιο τομέα.

Υποτίθεται ότι με την προτεινόμενη διάταξη επιταχύνεται η διαδικασία υλοποίησης των σχετικών διαδικασιών, πλην, όμως, στην πραγματικότητα, πρόκειται για ήσσονος σημασίας ρυθμίσεις, οι οποίες, ούτως ή άλλως, αφήνουν ανοιχτό το πεδίο στην Κυβέρνηση, προκειμένου να ρυθμίζει τα των μετακινήσεων των δημοσίων υπαλλήλων με γνώμονα την εξυπηρέτηση μικροκομματικών και ρουσφετολογικών σκοπιμοτήτων.

Για την τροπολογία που είπε ο κ. Σκουρλέτης, για το 50% του ακατάσχετου για τους τραπεζικούς λογαριασμούς των κομμάτων, εδώ και αν είμαστε αντίθετοι. Θα έπρεπε το 100% της επιχορήγησης των κομμάτων να πηγαίνουν για την εξυπηρέτηση των δανείων τους, χρωστάνε περίπου 200 εκατομμύρια ευρώ ο ένας και 100 εκατομμύρια ευρώ άλλος, από τη στιγμή που τόσα χρόνια, όπως μαθαίνουμε και από επίσημα στοιχεία, εισέρρεαν στα ταμεία τους και βαλίτσες με εκατοντάδες εκατομμύρια ευρώ μαύρα χρήματα, από τη Siemens και από αλλού.

Αντί, λοιπόν, σ’ αυτούς τους ανθρώπους να μπει μέσα το κράτους και να τους κατασχεθεί τα πάντα, μας λέτε, κύριε Υπουργέ, για 50%- όχι εσείς, ο κ. Σκουρλέτης- ακατάσχετο Δηλαδή, αυτό θα έπρεπε να εφαρμοστεί εάν υπήρχε ισονομία και στους Έλληνες πολίτες. Οι Έλληνες πολίτες, όμως, δεν έχουν το 50% ακατάσχετο, δεν έχουν καθόλου ακατάσχετο ακόμα και εάν χρωστούν ένα ευρώ, τους «ανοίγετε το λογαριασμό» και τους τα παίρνετε όλα. Έχω από την περιοχή μου δεκάδες περιπτώσεις οι οποίοι με αγρότες και έχετε μπει μέσα στους λογαριασμούς που έχουν οι άνθρωποι για να κινούνται και τους παίρνετε ό,τι έχουν και δεν έχουν, ακόμα και από τις επιδοτήσεις. Για τα κόμματα, όμως, υπάρχει το 50% ακατάσχετο, για κόμματα που χρωστάνε δεκάδες εκατομμύρια, που έχουν «φεσώσει» το ελληνικό κράτος και, κατ' επέκταση, τους Έλληνες πολίτες, και, αντί να μπείτε μέσα να τους πάρετε μέχρι και τις καρέκλες και τα τραπέζια και τον «αέρα που αναπνέουν», εσείς τους αφήνετε και ένα 50% να μπορούν να κινούνται.

Εμείς, για πολλοστή φορά, θα πούμε ότι, από το 2013 το Σεπτέμβριο, με μια φωτογραφική διάταξη του τραγελαφικού πρωθυπουργού Σαμαρά, δεν λαμβάνουμε ούτε ένα ευρώ κρατικής χρηματοδότησης και, όμως, με τις συνδρομές των Βουλευτών και των απλών φίλων του κόμματος, καταφέρνουμε, όχι απλά να συμμετέχουμε στις εκλογές και σε όλες τις αναμετρήσεις, να διατηρούμε γραφεία σε όλη την Ελλάδα και, εν πάση περιπτώσει, το κίνημά μας να λειτουργεί κανονικά και να βρίσκεται στην τρίτη θέση.

Σε αντίθεση με τα από-κόμματα τα υπόλοιπα, τα οποία, ενώ χρωστούν, εξακολουθούν να λαμβάνουν παχυλές επιχορηγήσεις. Αυτό, κάποια στιγμή, θα πρέπει να σταματήσει, γιατί μας βλέπει και ο ελληνικός λαός που δεν έχει να φάει κυριολεκτικά- εάν βγείτε έξω στον δρόμο, θα το καταλάβετε- και βλέπει τα εκατομμύρια να πηγαίνουν στα κόμματα. Σταματήστε το, προς όφελός σας θα είναι, για «καλό» σας το λέω- αν και δεν με ενδιαφέρει το δικό σας καλό-, αλλά εάν θέλετε να δείξετε έστω ένα κοινωνικό έργο, «κόψετε» την επιχορήγηση από τα κόμματα και δώστε την.

Βγήκε χθες μια έκθεση από το Βερολίνο- γιατί εσείς δεν τολμάτε να κάνετε εδώ κάποια συνεδρίαση στο Ελληνικό Κοινοβούλιο για την υπογεννητικότητα, έχει να γίνει μελέτη από 1992- από την Ε.Ε. ότι είμαστε η τρίτη «γηραιότερη» χώρα, η πρώτη σε υπογεννητικότητα στην Ευρώπη. Κοιτάξτε, λοιπόν, να «κόψετε» κανένα εκατομμύριο από τις επιχορηγήσεις των κομμάτων, να τα δώσετε στις Ελληνίδες μητέρες να κάνουν παιδί, γιατί, σε λίγα χρόνια, δεν θα συζητάμε ούτε για μνημόνια, ούτε για τα υπόλοιπα «φθηνά και πεζά» που συζητάμε στο Ελληνικό Κοινοβούλιο, θα συζητάμε ότι το ελληνικό έθνος, η ελληνική φυλή, απλά δεν θα υπάρχει.

Ευχαριστώ

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Θα ήθελα να σας υπενθυμίσω ότι, στη Βουλή των Ελλήνων, υπάρχει Επιτροπή που ασχολείται με το Δημογραφικό. Συνεδριάζει η Επιτροπή, θα υπάρξει πόρισμα που θα κατατεθεί στην Ολομέλεια της Βουλής.

Τον λόγο έχει ο κ. Συντυχάκης.

Στο σημείο αυτό γίνεται η β΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Αθανασίου Αθανάσιος, Βάκη Φωτεινή, Γάκης Δημήτριος, Γκιόλας Ιωάννης, Θελερίτη Μαρία, Κοζομπόλη Παναγιώτα, Λάππας Σπυρίδων, Μορφίδης Κωνσταντίνος, Μπαλλής Συμεών, Ντζιμάνης Γεώργιος, Καββαδία Αννέτα, Παπαηλιού Γεώργιος, Παπαφιλίππου Γεώργιος, Παρασκευόπουλος Νικόλαος, Πρατσόλης Αναστάσιος, Ριζούλης Ανδρέας, Σαρακιώτης Ιωάννης, Σταματάκη Ελένη, Σταμπουλή Αφροδίτη, Συρίγος Αντώνιος, Τζάκρη Θεοδώρα, Τζαμακλής Χαρίλαος, Τσίρκας Βασίλειος, Τσόγκας Γεώργιος, Τελιγιορίδου Ολυμπία, Αυλωνίτου Ελένη, Ασημακοπούλου Άννα – Μισέλ, Βορίδης Μαυρουδής (Μάκης), Γιόγιακας Βασίλειος, Βούλτεψη Σοφία, Γεωργαντάς Γεώργιος, Μπουκώρος Χρήστος, Δαβάκης Αθανάσιος, Καραγκούνης Κωνσταντίνος, Καρασμάνης Γεώργιος, Παναγιωτόπουλος Νικόλαος, Τασούλας Κωνσταντίνος, Χαρακόπουλος Μάξιμος, Αχμέτ Ιλχάν, Καρράς Γεώργιος – Δημήτριος, Παπαθεοδώρου Θεόδωρος, Χριστοφιλοπούλου Παρασκευή (Εύη), Γερμενής Γεώργιος, Ηλιόπουλος Παναγιώτης, Λαγός Ιωάννης, Καραθανασόπουλος Νικόλαος, Μωραΐτης Νικόλαος, Συντυχάκης Εμμανουήλ, Κατσίκης Κωνσταντίνος, Παπαχριστόπουλος Αθανάσιος, Καβαδέλλας Δημήτριος, Λυκούδης Σπυρίδων, Παναγούλης Ευστάθιος και Παπακώστα – Σιδηροπούλου Αικατερίνη.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου, παρόντες ήταν οι Βουλευτές κ.κ.

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.): Ευχαριστώ, κυρία Πρόεδρε.

Κυρίες και κύριοι, η Κυβέρνηση, μαζί με την πολυδιαφημιζόμενη Σύμβαση της Κωνσταντινούπολης για την καταπολέμηση της βίας κατά των γυναικών και της ενδοοικογενειακής βίας, για την οποία ψηφίζουμε «παρών», ως Κ.Κ.Ε., το δηλώσαμε στις προηγούμενες συνεδριάσεις, επέλεξε να φέρει, στο ίδιο σχέδιο νόμου, και άλλες διατάξεις του Υπουργείου Δικαιοσύνης που, κατά βάση, κατά την άποψή μας, έχουν αντιδραστικό περιεχόμενο και τις οποίες καταψηφίζουμε.

Για τον λόγο αυτό, είμαστε υποχρεωμένοι, δυστυχώς, να σταθούμε εκτενώς, στη σημερινή συνεδρίαση, για αυτές τις ρυθμίσεις, που αποτελούν το Δεύτερο και Τρίτο Μέρος του σχεδίου νόμου.

Πρόκειται για ρυθμίσεις που ενισχύουν ένα γιγάντιο δίχτυ Ευρωενωσιακών και εθνικών μηχανισμών καταστολής, αυταρχισμού, παρακολούθησης και δίωξης εργαζομένων, όπως η αντιδραστική EUROJUST και ο, επίσης, αντιδραστικός λεγόμενος Χώρος Ελευθερίας, Ασφάλειας και Δικαιοσύνης της Ε.Ε., που στοχοποιεί το ταξικό εργατικό λαϊκό κίνημα, μεταξύ αυτών και το γυναικείο κίνημα, για το οποίο συζητάμε σήμερα, καταπατώντας τις δημοκρατικές ελευθερίες του λαού μας.

Πιο συγκεκριμένα, για το Δεύτερο και Τρίτο μέρος του σχεδίου νόμου. Το Δεύτερο Μέρος, που αφορά την ενσωμάτωση της απόφασης-πλαισίου του Συμβουλίου Δικαιοσύνης και Εσωτερικών Υποθέσεων, σχετικά με την εφαρμογή της αρχής της αμοιβαίας αναγνώρισης επί χρηματικών ποινών, στα άρθρα 6 έως 23, το καταψηφίζουμε στο σύνολό τους.

Εντάσσεται στη επιδίωξη εμβάθυνσης του αντιδραστικού χώρου ελευθερίας, ασφάλειας και δικαιοσύνης της Ε.Ε., ο οποίος αποτελεί στρατηγική προτεραιότητα των πολιτικών εκφραστών του ευρωενωσιακού κεφαλαίου και εργαλείο σφοδρής επίθεσης στα δικαιώματα και τις ελευθερίες του λαού μας. Είναι ένας χώρος που εμπλουτίστηκε με τη συμφωνία του Τάμπερε της Φιλανδίας, στη συνέχεια με το πρόγραμμα της Χάγης και το πρόγραμμα της Στοκχόλμης το 2010, καθώς και στην ενσωμάτωση της συνθήκης Σένγκεν στο κοινοτικό δίκαιο.

Αναφέρω ενδεικτικά ορισμένα άρθρα που φανερώνουν την αντιδραστικότητά του. Στο άρθρο 7 προβλέπεται αναγνώριση και εκτέλεση αλλοδαπής απόφασης, ακόμα και κατά παράβαση της αρχής του διττού αξιοποίνου για μια πολύ μεγάλη γκάμα ποινικών αδικημάτων, μεταξύ αυτών για εγκληματική οργάνωση, για τρομοκρατική πράξη, για απομίμηση και πειρατεία προϊόντων, για παροχή-συνδρομής σε παράνομη είσοδο και διαμονή στην επικράτεια, για δολιοφθορά, για παραβίαση δικαιωμάτων πνευματικής ιδιοκτησίας, για βανδαλισμό και άλλα. Στο άρθρο 12 ορίζεται η αναγνώριση της αλλοδαπής απόφασης, χωρίς άλλη διατύπωση, καθώς επίσης και η λήψη των αναγκαίων μέτρων για την εκτέλεση της αλλοδαπής απόφασης, χωρίς υπαίτια καθυστέρηση.

Στο άρθρο 13 αναφέρονται οι λόγοι για τους οποίους μπορεί η χώρα μας να μην αναγνωρίσει ή να μην εκτελέσει αλλοδαπή απόφαση. Από τους λόγους αυτούς εξαιρούνται και, επομένως, η χώρα δεσμεύεται και με την αναγνώριση και με την εκτέλεση σε σχέση με τις αλλοδαπές αποφάσεις που αφορούν μια μεγάλη γκάμα των αδικημάτων για τα οποία παρακάμπτεται η αρχή του διττού αξιοποίνου, αλλά και σε περιπτώσεις όπου το ενδιαφερόμενο πρόσωπο, το κατηγορούμενο, το εγκαλούμενο παραιτήθηκε ρητά από το δικαίωμα να παραστεί στη δίκη κατά την οποία εκδόθηκε η αλλοδαπή απόφαση και δήλωσε ότι δεν αμφισβητεί την απόφαση. Δεν αναφέρονται συγκεκριμένες εγγυήσεις, μέσα από τις οποίες να προκύπτει ρητά και έγκυρα η εν λόγω παραίτηση.

Το τρίτο μέρος του σχεδίου νόμου, στα άρθρα 24-30 που αφορούν διατάξεις του Υπουργείου Δικαιοσύνης, όπως το άρθρο 24 σχετικά με την ίδρυση και την συμμετοχή της χώρας μας στην αντιδραστική Eurojust, Ευρωπαϊκή Μονάδα Δικαστικής Συνεργασίας, την οποία και καταψηφίζουμε. Στα υπόλοιπα άρθρα 26, 27, 28, 29 περιλαμβάνονται διάφορες άλλες ρυθμίσεις για τις οποίες ψηφίζουμε «παρών».

Επιτρέψτε μου, για το άρθρο 24, να πω ότι πρόκειται για ένα ιδιαίτερα αντιδραστικό άρθρο, το οποίο εκθέτει σε ακόμα σοβαρότερο κίνδυνο της λαϊκές ελευθερίες, το καταγγέλλουμε και φυσικά το καταψηφίζουμε. Αφορά στην αναβάθμιση της συμμετοχής της χώρας μας στη Eurojust και έχει σημασία, γιατί μας ακούει και ο κόσμος, να πούμε τι είναι η Eurojust. Με πρόσχημα την καταπολέμηση του οργανωμένου εγκλήματος, την πάταξη της τρομοκρατίας και την αύξηση της μετανάστευσης, δημιουργήθηκαν στην Ε.Ε. διάφοροι κατασταλτικοί μηχανισμοί, όπως η Eurojust και άλλες, που υπάγονται στον λεγόμενο ευρωπαϊκό χώρο ελευθερίας, ασφάλειας και δικαιοσύνης, ενισχύοντας έτσι σημαντικά το νομοθετικό, αντιλαϊκό, αντιδημοκρατικό οπλοστάσιο και σε διακρατικό και σε κρατικό επίπεδο.

Η Eurojust είναι ένας διωκτικός, κατασταλτικός μηχανισμός που συμπληρώνει τη Σένγκεν, την Europol και την Frontex στο όνομα της αντιμετώπισης της διασυνοριακής εγκληματικότητας και κυρίως της λεγόμενης τρομοκρατίας. Η Eurojust συνιστά ένα πιο γενικευμένο και συντονισμένο φακέλωμα ανθρώπων που θα κρίνονται ύποπτοι ακόμα και για διάφορα απλά αδικήματα. Μπορεί, επίσης, να επεξεργάζεται και να ανταλλάσσει ακόμα και τα λεγόμενα ευαίσθητα προσωπικά δεδομένα, όπως φυλετική ή εθνοτική καταγωγή, πολιτικά φρονήματα, θρησκευτικές ή φιλοσοφικές πεποιθήσεις, συμμετοχή σε συνδικαλιστικές οργανώσεις, καθώς και δεδομένα σχετικά με την υγεία και τη σεξουαλική ζωή. Η ανταλλαγή πληροφοριών μπορεί να γίνεται και με άλλες χώρες με τις οποίες έχουν υπογραφεί διμερείς συμφωνίες, μεταξύ των οποίων είναι και οι Ηνωμένες Πολιτείες της Αμερικής, εκπρόσωπος των οποίων -ο οποίος είναι εισαγγελέας- έχει εγκατασταθεί στη Χάγη.

Μόνο το ΚΚΕ έχει αντιταχθεί σε αυτούς τους μηχανισμούς τρομοκράτησης, παρακολούθησης και καταστολής των λαϊκών ελευθεριών και μέσα στη Βουλή, όταν νομοθετούνταν και ενσωματώνονταν Ευρωπαϊκές Οδηγίες στο ελληνικό δίκαιο και έξω από τη Βουλή με τους αγώνες για την υπεράσπιση και διεύρυνση των λαϊκών ελευθεριών, και δικαιωμάτων. Έχοντας υπόψη τα παραπάνω, με το άρθρο 24 ενισχύεται η ελληνική αντιπροσωπεία και με επιπλέον μέλος - βοηθό του επικεφαλής και τα τρία μέλη της αντιπροσωπείας με πλήρη και αποκλειστική απασχόληση στον Οργανισμό. Ο επικεφαλής της αντιπροσωπείας θα είναι από τον βαθμό του εισαγγελέα πρωτοδικών και άνω, δίνεται απεριόριστη δυνατότητα παράτασης της θητείας των μελών της ελληνικής αντιπροσωπείας, ώστε να μπορούν να εξελιχθούν σε ανώτατα στελέχη της Eurojust.

Πρόκειται για σημαντική διεύρυνση του επικεφαλής της Ελληνικής Αντιπροσωπείας υπό την ιδιότητα του μέλους του οργανισμού στην Ελλάδα και απέναντι στις ελληνικές αρχές. Δεύτερον, ιδιαίτερα επικίνδυνη είναι η νέα δυνατότητα που του παρέχεται -με την προσθήκη που έγινε στον ν.3663/2008- να έχει πρόσβαση στα αρχεία συλληφθέντων, αρχεία ερευνών και αρχεία DNΑ. Εδώ, απλώς να επισημάνουμε ότι στον σχετικό πίνακα με τις τροποποιούμενες διατάξεις που αναρτήθηκε, δεν περιλαμβάνονται, όπως θα έπρεπε, όλες οι συγκεκριμένες αλλαγές, ώστε να μπορεί να γίνει ευχερώς με την αντιπαραβολή η σύγκρισή του, τι τελικά αλλάζει με το συγκεκριμένο άρθρο. Δεν ξέρω για ποιο λόγο, δείτε το.

Τρίτον, ενισχύεται η διαδικασία συμμόρφωσης των ελληνικών αρχών προς τα αιτήματα της Εurojust.

Τέταρτον, καταργείται η προβλεπόμενη υποχρέωση του επικεφαλής της Ελληνικής Αντιπροσωπείας της Eurojust, να λαμβάνει την έγκριση του Εισαγγελέα του Αρείου Πάγου, όταν πρόκειται να διαβιβάσει σε διεθνείς οργανισμούς ή σε αρχές τρίτων χωρών αρμοδίων για έρευνες και διώξεις τις πληροφορίες, που παρείχαν στην Εurojust οι αρμόδιες ελληνικές αρχές και αφορούν διαβίβαση δεδομένων, σύμφωνα με το άρθρο 27 της παραγράφου 6 της Απόφασης του Συμβουλίου.

Με αυτή την ευκαιρία, θα θέλαμε να σας ρωτήσουμε τι αφορούν άραγε αυτά τα δεδομένα; Έχουμε μια περιέργεια να δούμε.

Πέμπτον, η υπερβολική διεύρυνση του κύκλου των εγκλημάτων, για τα οποία μπορεί να συσταθεί κοινή ομάδα έρευνας, η οποία συγκροτείται στα πλαίσια της Eurojust, για να διεξάγει εξαμηνιαία έρευνα σε ένα ή περισσότερα κράτη-μέλη της Ε.Ε. περιλαμβάνεται ένας κύκλος 18 και πλέον αδικημάτων σύμφωνα με το Προεδρικό διάταγμα 135/2013.

Για το άρθρο 25, με την παράγραφο 1 διευρύνονται οι δυνατότητες του Εισαγγελέα του Αρείου Πάγου να μπορεί να ζητά την αναίρεση οποιουδήποτε βουλεύματος του Συμβουλίου Πλημμελειοδικών και Εφετών, ακόμα και αν, με βάση ειδικές διατάξεις, αυτά τα βουλεύματα εκδίδονται αμετάκλητα. Θεωρούμε αρνητική και είμαστε αντίθετοι στην εν λόγω δυνατότητα του Εισαγγελέα του Αρείου Πάγου που αποβλέπει στη θεσμική ενίσχυση του ασφυκτικού ελέγχου όλων των ποινικών δικαστηρίων και στη συγκέντρωση του νομολογίας στο ανώτατο επίπεδο στον Άρειο Πάγο.

Στη δε παράγραφο 2 είναι ιδιαίτερα προβληματική η προτεινόμενη η ρύθμιση για το ζήτημα της άρσης του απορρήτου των επικοινωνιών. Η καθιέρωση της αρμοδιότητας έγκρισης των σχετικών αιτήσεων από τον αποσπασμένο στην ΕΥΠ εισαγγελέα, αντί του εισαγγελέα Εφετών, όπως προβλεπόταν μέχρι τώρα, μειώνει αντικειμενικά, όπως γίνεται φανερό, τα εχέγγυα αντικειμενικής κρίσης για την αναγκαιότητα ή μη της άρσης του απορρήτου που ζητείται.

Επιπλέον, είναι αρνητικό ότι δίνεται η δυνατότητα στον εισαγγελέα που θα επιληφθεί της εξέτασης της αίτησης άρσης του απορρήτου, κατά την κρίση του, με την επίκληση λόγων εθνικής ασφάλειας, να παραλείψει τη σχετική διάταξη που θα εκδώσει ορισμένα στοιχεία.

Για τους παραπάνω, λοιπόν, λόγους το καταψηφίζουμε το συγκεκριμένο άρθρο.

Στα άρθρα 26 έως 29, ψηφίζουμε «παρών». Θα ήθελα για τα άρθρα 28 και 29, να έλεγα μια κουβέντα, αλλά δεν πειράζει, θα μας δοθεί η δυνατότητα στην Ολομέλεια, γιατί δεν μας δίνεται και ο χρόνος.

Για το άρθρο 30 του δεύτερου μέρους -επιτρέψτε μου- στην παράγραφο 1 προβλέπεται η δυνατότητα, στα πλαίσια συνεργασίας του Υπουργείου Δικαιοσύνης με το Ελληνικό Ανοικτό Πανεπιστήμιο, μέχρι 20 υπάλληλοι της κατηγορίας ΔΕ των καταστημάτων κράτησης, τον χρόνο, να μπορούν να παρακολουθούν προγράμματα του Ανοιχτού Πανεπιστημίου υποχρεώνοντάς τους να επιλέξουν και παρακολουθήσουν κατεύθυνση ή θεματική ενότητα με θέματα Αντεγκληματικής, Σωφρονιστικής Πολιτικής ή Διοίκησης, με επιδότηση του 50% των διδάκτρων από το κράτος.

Δεν είμαστε αντίθετοι με τη ρύθμιση αυτή. Υπάρχει, όμως, κάποιο ζήτημα με δύο θέματα: Αφενός, με τα κριτήρια που θα επιλεγούν οι ενδιαφερόμενοι, να παρακολουθήσουν τα συγκεκριμένα προγράμματα, αν είναι περισσότεροι από τους προβλεπόμενους και, αφετέρου, με την καταβολή διδάκτρων στην παρακολούθησή τους με την κάλυψη μόνο του 50% των διδάκτρων από το κράτος.

Στην πραγματικότητα, αποκλείονται, με αυτόν τον τρόπο, οι οικονομικά αδύνατοι υπάλληλοι.

Στην παρ. 2 προτείνεται η παράταση του μέτρου της πιλοτικής εφαρμογής της ηλεκτρονικής επιτήρησης, το γνωστό βραχιολάκι για υπόδικους και κατάδικους για έναν ακόμη χρόνο. Αρχικά, κατά την εισαγωγή του μέτρου το 2014, η πιλοτική εφαρμογή ήταν για 18 μήνες, στη συνέχεια, το 2014, επεκτάθηκε στους 36 μήνες και, τώρα, φθάνει στους 48 μήνες. Αποδείχθηκε, από την εμπειρία, ιδιαίτερα προβληματική η εφαρμογή του θεσμού αυτού σε ζητήματα που αφορούν, για παράδειγμα, την ελευθερία κινήσεων γι’ αυτόν στον οποίο έχει επιβληθεί το μέτρο, το υψηλό κόστος του, την ασφαλή υλοποίησή του, που συνδέονται, μεταξύ άλλων, και με την ιδιωτική εταιρεία που το έχει αναλάβει.

Η παρ. 3 αφορά τον θεσμό της παροχής τακτικής άδειας στους καταδίκους. Προβλέπει και επεκτείνει τη μη χορήγηση άδειας, εκτός από την περίπτωση που εκκρεμεί σε βάρος του καταδίκου ποινική διαδικασία σε βαθμό κακουργήματος, που ισχύει σήμερα και στην περίπτωση που εκκρεμεί κατά του καταδίκου ευρωπαϊκό ένταλμα σύλληψης ή εκτέλεση έκδοσης σε τρίτη χώρα. Πρόκειται, κατά τη γνώμη μας, για μια ρύθμιση που χειροτερεύει το υφιστάμενο καθεστώς των αδειών.

Καταψηφίζουμε συνολικά το άρθρο 30 και το καταψηφίζουμε λόγω της παρ. 3, για τον θεσμό της παροχής τακτικής άδειας στους καταδίκους. Αν ξεχωριστεί η παρ. 3, τότε θα ψηφίσουμε, στο άρθρο 30, «παρών».

Κυρία Πρόεδρε, κυρίες και κύριοι βουλευτές, η Κοινοβουλευτική Ομάδα του Κ.Κ.Ε. κατέθεσε, στο παρόν σχέδιο νόμου, δύο σημαντικές βουλευτικές τροπολογίες. Η πρώτη αφορά την κατάργηση του άρθρου 187 Α΄ του Ποινικού Κώδικα για τις τρομοκρατικές πράξεις και η δεύτερη αφορά την τροποποίηση των διατάξεων του Κώδικα Ποινικής Δικονομίας σχετικά με το DNA. Τις είχαμε προαναγγείλει καιρό σε σχετικές ανακοινώσεις του κόμματός μας. Καλούμε τον Υπουργό να τις κάνει αποδεκτές και να πάρουν ξεκάθαρη θέση όλα τα άλλα κόμματα. Άλλωστε, και η κατάργηση του άρθρου 187Α΄ του Ποινικού Κώδικα, καθώς και η τροποποίηση διατάξεων του Κώδικα Ποινικής Δικονομίας για το DNA αποτελούσαν δέσμευση, διακήρυξη της σημερινής Κυβέρνησης και του ΣΥΡΙΖΑ όταν ήταν στην αντιπολίτευση.

Αυτό το νομοθετικό πλαίσιο που δίνει εκτεταμένες και ανεξέλεγκτες αρμοδιότητες στις διωκτικές και δικαστικές αρχές, μεταξύ αυτών και για τη λήψη, αξιοποίηση και χρήση του γενετικού αποτυπώματος, αποτελεί τη βάση για τις αυταρχικές διώξεις, καταδίκες και φυλακίσεις ανθρώπων, με πιο εμφατική την περίπτωση της Ριάνας και του Περικλή, που τους τυλίγουν σε μια κόλα χαρτί. Η Κυβέρνηση μπορεί να δυσαρεστείται από τις αποφάσεις του δικαστηρίου ή ο κ. Υπουργός να «πετάει το μπαλάκι» δηλώνοντας ότι το δικαστήριο φέρει και το βάρος της κρίσης του, αλλά, στην πράξη, η Κυβέρνηση, μέχρι τώρα, δεν έχει αμφισβητήσει στο ελάχιστο τους «τρομονόμους». Αντίθετα, κινείται στην κατεύθυνση περιορισμού συνδικαλιστικών, ευρύτερα κοινωνικών δικαιωμάτων και ελευθεριών, προωθώντας, συν τοις άλλοις, τον εμπλουτισμό του υφιστάμενου αντιδραστικού νομοθετικού πλαισίου που αφορά τους γνωστούς «τρομονόμους», που αποτελούν κομμάτι ενός συνολικού αντιδραστικού παζλ, όπως τη Σύμβαση του Παλέρμο, τον ευρωτρομονόμο, το ευρωπαϊκό ένταλμα σύλληψης, τη συμφωνία αστυνομικής συνεργασίας Ε.Ε. - ΗΠΑ και άλλες.

Απόδειξη το γεγονός ότι, σε πρόσφατο σχέδιο νόμου του Υπουργείου Δικαιοσύνης, επιχειρήθηκε από την Κυβέρνηση να τροποποιήσει προς το χειρότερο τα άρθρα 187 και 187Α’ του Ποινικού Κώδικα, αυτών, δηλαδή, που θεσπίστηκαν με τους «τρομονόμους» το 2001 και το 2004, ποινικοποιώντας τον δημόσιο λόγο με το σκεπτικό ότι αυτός μπορεί να θεωρηθεί πως διεγείρει στη συγκρότηση οργάνωσης που επιδιώκει την τέλεση κακουργημάτων. Οι διατάξεις του άρθρου 187 Α’ του Ποινικού Κώδικα αποτελούν κίνδυνο για τις δημοκρατικές ελευθερίες και τα δικαιώματα των εργαζομένων, του λαού και της νεολαίας, γι’ αυτό και, με την κατατεθείσα του Κ.Κ.Ε. τροπολογία, αντιμετωπίζονται, αποτρέπονται οι παραπάνω αντιδημοκρατικές, αντιδραστικές επιδιώξεις.

Αντίστοιχα, με τις προτεινόμενες τροποποιήσεις των σχετικών άρθρων του Κώδικα Ποινικής Δικονομίας που καταφέρει το Κόμμα μας, περιορίζονται οι κατηγορίες των εγκλημάτων για τα οποία επιτρέπεται η λήψη γενετικού υλικού και η ανάλυση του DNA και εισάγονται κάποιες στοιχειώδεις δικαστικές και δικονομικές εγγυήσεις σ’ αυτό το ζήτημα, για την προστασία του κατηγορουμένου και των ευαίσθητων προσωπικών δεδομένων.

Πολύ συνοπτικά και να ολοκληρώσω με αυτό, -και σας ευχαριστώ πάρα πολύ, κυρία Πρόεδρε- πολύ συνοπτικά, η συγκεκριμένη τροπολογία επιδιώκει, πρώτον, να περιορίσει τη δυνατότητα λήψης γενετικού υλικού και ανάλυσης του DNA μόνο στα κακουργήματα με χρήση βίας και τα εγκλήματα που στρέφονται κατά της γενετήσιας ελευθερίας.

Δεύτερον, σε περίπτωση που έχει ζητηθεί επανάληψη της ανάλυσης του DNA από το πρόσωπο που έχει ληφθεί το γενετικό υλικό και η επανάληψη είναι, για οποιοδήποτε λόγο, αδύνατη, το πόρισμά της δεν μπορεί να χρησιμοποιηθεί για την καταδίκη του κατηγορουμένου, ενώ απαγορεύεται ρητά η αποθήκευση και η χρήση του ληφθέντος γενετικού υλικού, καθώς και των γενετικών αποτυπωμάτων για οποιονδήποτε άλλο σκοπό εκτός από τον συγκεκριμένο για τον οποίο διατάχθηκε.

Τρίτον, να ανατίθεται η αρμοδιότητα καταστροφής του γενετικού υλικού και των γενετικών αποτυπωμάτων στο αρμόδιο Δικαστικό Συμβούλιο που έχει διατάξει την ανάλυση.

Τέταρτον, να μην περιορίζεται η καταδίκη του κατηγορουμένου μόνον από την ταυτοποίηση του γενετικού υλικού κατηγορουμένου σε πειστήριο, αντικείμενο ή πρόσωπο, δεν είναι από μόνη της η ταυτοποίηση αρκετή και θα πρέπει να υπάρξουν και άλλα στοιχεία.

Τέλος, ορίζονται συγκεκριμένες προθεσμίες στη διαδικασία της ανάκρισης, ώστε να υπάρχει επαρκής χρόνος στον κατηγορούμενο για τον διορισμό τεχνικού συμβούλου από αυτόν, καθώς και την ενημέρωσή του πριν από κάθε πράξη λήψης, ανάλυσης ή ταυτοποίησης του DNA του.

Τώρα, συνοψίζοντας, για τις ψηφοφορίες και για τα πρακτικά. Επί της αρχής του σχεδίου νόμου, λέμε «παρών». Σε ό,τι αφορά το πρώτο μέρος για τη Σύμβαση της Κωνσταντινούπολης, «παρών». Για το δεύτερο μέρος που αφορά την απόφαση-πλαίσιο του Συμβουλίου Δικαιοσύνης, καταψηφίζουμε.

Σε ό,τι αφορά το τρίτο μέρος, για τα άρθρα 24 και 25, ψηφίζουμε «κατά».

Για τα άρθρα 26 έως και 29, ψηφίζουμε «παρών».

Σε ό,τι αφορά το άρθρο 30, ψηφίζουμε «κατά» και με την υποσημείωση ότι, εάν εξαιρεθεί η παράγραφος 3, θα ψηφίσουμε «παρών».

Σε ό,τι αφορά τις υπουργικές τροπολογίες, επιφυλασσόμαστε για την Ολομέλεια.

Σας ευχαριστώ πολύ και για την ανοχή σας, κυρία Πρόεδρε.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Σας ευχαριστούμε πολύ.

Τον λόγο έχει ο κ. Υπουργός, για κάποιες νομοθετικές βελτιώσεις.

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Μία μόνον νομοτεχνική βελτίωση έχω, κυρία Πρόεδρε, από τη στιγμή που υπάρχουν και οι τροπολογίες των συναδέλφων.

Θα πρέπει, στον τίτλο του νομοσχεδίου, να περιληφθεί και η φράση «και λοιπές διατάξεις».

Σας την καταθέτω και σας ευχαριστώ πολύ, κυρία Πρόεδρε.

*(Σε αυτό το σημείο, κατατίθεται έγγραφο από τον κ. Υπουργό στα πρακτικά και επισυνάπτεται στο τέλος του πρακτικού)*

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Τον λόγο έχει ο κ. Παπαχριστόπουλος.

ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των Ανεξαρτήτων Ελλήνων): Σας ευχαριστώ πολύ, κυρία Πρόεδρε.

Εγώ πιστεύω ότι, τουλάχιστον το πρώτο κομμάτι αυτού του νομοσχεδίου αφορά στοιχειώδη ανθρώπινα δικαιώματα, τουλάχιστον στη δική μου ανάγνωση, και επειδή, αυτές τις μέρες, βλέπουμε να εξοντώνονται ολόκληροι πληθυσμοί στο βόρειο μέρος της Συρίας από μία επιθετική συμπεριφορά της Τουρκίας, αλλά και, πρόσφατα, είδαμε πάλι -και κανείς δεν αποκλείει ότι δεν θα ξανασυμβεί- 16 άτομα στο Αγαθονήσι να πνίγονται, θα πρέπει εμείς, οι προηγμένοι λαοί της Ευρώπης να παρέμβουμε. Μπορούμε ή δεν μπορούμε να παρέμβουμε και σε αυτά τα ανθρώπινα δικαιώματα. Αυτό είναι ένα ερώτημα.

Καθόμαστε και κοιτάμε, ευχολόγια, κλαίμε λίγο και κάποιοι συγκινούμαστε, πρέπει να πούμε αυτά που πρέπει να πούμε δημόσια και ούτε λέξη πια για αυτά.

Τα λέω όλα αυτά γιατί δεν μπορώ να φανταστώ, μια προηγμένη κοινωνία να μην μπορεί να βρει έναν τρόπο -τουλάχιστον μας αφορά άμεσα- για το πώς πρέπει να διακινούνται εξαθλιωμένοι άνθρωποι, που έτυχε να γίνεται ένας πόλεμος στην περιοχή τους και που δεν τον έχουν προκαλέσει αυτοί.

Αυτό και εάν είναι στοιχειώδες ανθρώπινο δικαίωμα και πιστεύω ότι, κάποια στιγμή, θα πρέπει να το κάνουμε αυτό πιο πιεστικά.

Να έρθουμε λίγο στα δικά μας. Εγώ έχω μια άλλη θεώρηση, την είπα και άλλες φορές, όταν χρειάστηκε να μιλήσω και θα την ξαναπώ. Κάποιοι μπορεί και να υποκρίνονται σε στυλ «έλα μωρέ τώρα και τι έγινε;» Ο Γουαϊνστάιν, είναι ένα νωπό παράδειγμα, πώς πραγματικά εκβίαζε και πώς λειτουργούσε σε μια σύγχρονη κοινωνία. Ένα μεγάλο κομμάτι αδύναμων συμπολιτών μας, που είναι άνθρωποι που έχουν οικονομικά προβλήματα, είναι μικρά παιδιά και κυρίως οι γυναίκες. Για αιώνες ολόκληρους, μεγάλωναν πολλές γυναίκες και μάθαιναν να είναι εξαρτημένες, να ανήκουν σε κάποιον. Επιτυχία μιας γυναίκας, για πολλές εκατονταετίες, ήταν ένας καλός γάμος. Κάποιοι έχουν υποτιμήσει, ακόμα και στη σύγχρονη κοινωνία, που δίνει ευκαιρίες και σιγά σιγά προσαρμόζεται η γυναίκα στα δεδομένα των υπολοίπων πολιτών, έχουν παρεξηγήσει την πραγματική καταπίεση που υφίσταται το γυναικείο φύλο σε όλο του το εύρος.

Δεν είναι τυχαίο, λοιπόν, που αυτό το νομοθέτημα βρήκε αναγνώριση από όλους όσους άκουσα εγώ τουλάχιστον που ήταν εδώ μέσα, δεν βρήκα μια αντίρρηση. Τώρα, επιμέρους, μπορεί κάποιος κάτι να πει. Βέβαια, δεν πιστεύω να τρέφει κανείς ψευδαισθήσεις, μια κουλτούρα χιλιετιών να αλλάζει με ένα νομοσχέδιο. Δεν αλλάζει, όμως, είναι ένα βήμα θετικό, ένα βήμα που θέλω να πιστεύω, ότι θα το αγκαλιάσουμε όλοι και αυτή την αίσθηση έχω και πραγματικά για πρώτη φορά κάνει μερικά βήματα θετικά.

Με δεδομένο ότι μία στις τρεις γυναίκες έχει βιώσει σωματική ή σεξουαλική βία σε ηλικία μικρότερη από 15 χρόνων, με δεδομένο ότι 50 γυναίκες καθημερινά χάνουν τη ζωή τους λόγω ενδοοικογενειακής βίας, με δεδομένο ότι το 75% των γυναικών έχουν δεχθεί σεξουαλική παρενόχληση στον επαγγελματικό τους βίο και θα μπορούσα να αναφέρω και άλλα πολλά, νομίζω ότι έρχεται στην κατάλληλη στιγμή.

Αυτή η Σύμβαση της Κωνσταντινούπολης που, για μένα, είναι σύμβαση στοιχειωδών ανθρωπίνων δικαιωμάτων μπαίνει στην ουσία και, για πρώτη φορά, η σωματική βία στις γυναίκες αντιμετωπίζεται, η σεξουαλική βία που για κάποιους είναι παιγνίδι αντιμετωπίζεται. Σεξουαλική παρενόχληση που τη βιώνουν καθημερινά εκατομμύρια γυναίκες σε όλο τον πλανήτη και που κάποιοι αστειευόμαστε γι' αυτό, η ψυχολογική βία του «αδύναμο κρίκου» που λέγεται γυναίκα αντιμετωπίζεται σε αυτό το νομοσχέδιο. Η οικονομική βία, άκουσα την κυρία Κεφαλίδου και συμφωνώ μαζί της, ότι ένα κομμάτι γυναικών είναι εξαρτημένο οικονομικά από δυνάστες, από ανθρώπους που δεν την υπολογίζουν καν και αν πράγματι χρειαστεί να κάνει μια καταγγελία, πώς θα ζήσει, ειδικά αν δεν έχει προικιστεί με προσόντα.

Αυτό το άθλιο πράγμα του γάμου που το έχουμε ζήσει όσοι έχουμε μεγαλώσει σε επαρχία, εγώ είμαι ένας απ' αυτούς, όπου, αν την παντρευόσουν αφού την έχεις βιάσει, μετά, εξαλείφονταν το αδίκημα. Σημαντικά βήματα. Ακόμα, ακούγεται φοβερό, αλλά ο ακρωτηριασμός, όσοι ζούμε σε επαρχίες τα έχουμε ζήσει, γυναικείων γεννητικών οργάνων απίστευτο πράγμα. Κάπως αργοπορημένα βέβαια το σκεφτόμαστε, αλλά, έστω και τώρα, δεν είναι αργά.

Εδώ, θέλω να κάνω μια ειδική παρέμβαση για την αναγκαστική έκτρωση. Είναι μια μορφή παρέμβασης στη φύση, για προσέξτε, σε αδύναμες γυναίκες που υποχρεώνονται σε μια, ας το πούμε, βίαιη χειρουργική επέμβαση. Εδώ, μπαίνει το θέμα της παιδείας και της διαπαιδαγώγησης, εύκολο στη θεωρία, δύσκολο στην πράξη.

Το χειρότερο απ' όλα, αν δεν το ξέρετε, είναι η στείρωση, η εξαναγκαστική. Λες, τώρα είμαστε στον 21ο αιώνα; Ναι, είμαστε και υπάρχουν. Να μην πούμε ότι κάτι που θεωρείται αναφαίρετο δικαίωμα για έναν άντρα, δηλαδή, να απατάει τη γυναίκα του, είναι απαγορευτικό για μια γυναίκα, οι μοιχαλίδες λιθοβολούνται στην Σαουδική Αραβία και όχι μόνο. Ακούστε, μπορεί να μην λιθοβολούνται σε ένα χωριό, αλλά είναι παρείσακτοι, είναι persona non grata, έχει «τελειώσει», δηλαδή, απομονώνεται.

Θέλω να πω ότι τα περίφημα «εγκλήματα τιμής» σε αυτό το νομοσχέδιο έρχονται και διορθώνονται, τα έχετε ακούσει, νομίζω. Υπάρχουν κόντρες σε ορισμένα μέρη. Δεν θέλω τώρα να αναφερθώ για να μην δυσφημίσω κάποιο μέρος της Ελλάδας. Όλα αυτά αφορούν τις σχέσεις ανάμεσα σε γυναίκες και σε άντρες, που η γυναίκα αντιμετωπίζεται ακόμα σαν αντικείμενο, βαριά λέξη, λυπάμαι που το λέω, αλλά αυτή είναι η αλήθεια. Και ξαναλέω, θα τα διορθώσει ένα νομοσχέδιο; Όχι. Μεγαλώσανε γενιές και γενιές σε πατριαρχικές κοινωνίες, χρόνια, ότι εσύ είσαι ο ισχυρός και ο άλλος είναι ο αδύναμος. Ένα μεγάλο κομμάτι γυναικών, επειδή πρέπει να επιβιώσουν κάτω από πολύ πιο δύσκολες συνθήκες, αναπτύσσουν περισσότερο το μυαλό τους και την ευφυία τους, σύμφωνα με τους κανόνες της προσαρμογής, του ορθού λογισμού, και να βλέπεις πανέξυπνες γυναίκες, πραγματικά ικανές, να είναι αντικείμενα για ανθρώπους ασήμαντους. Η αδικία σε όλο της το μεγαλείο.

Τι θέλω να πω. Δεν θα σας «φάω» πολύ χρόνο. Δεν χωράει μιζέρια σ’ αυτό το νομοσχέδιο, καμία. Άκουσα, πριν, διάφορα, δεν θέλω να ασχοληθώ, αλλά, πραγματικά, πιστεύω ότι χρειάζεται μια γιγάντια προσπάθεια. Δεν φτάνει μόνο ο Σύλλογος για τη Γυναικεία Ισότητα, ο Συνήγορος του Πολίτη. Πιστεύω ότι εμείς, εδώ, στο Ελληνικό Κοινοβούλιο, αν πραγματικά το πιστεύουμε… Θέλω εδώ να κάνω μια αναφορά, γιατί και έχω μια εμπειρία, όχι τεράστια, μικρή, αλλά υπαρκτή. Σε χώρες που κάποιοι τις περνάμε «αβρόχοις ποσί», όπως είναι η Ολλανδία, η Σουηδία, η Δανία, έχω δει πραγματικά και το θαύμαζα ότι η θέση της γυναίκας σε αυτές τις κοινωνίες έχει αλλάξει πάρα πολύ. Είναι χώρες της Ε.Ε., έχουν μια χειραφέτηση, έχουν μια άνεση, έχουν, δηλαδή, μια, ας το πούμε, ικανή συμπεριφορά που σε κερδίζει, που σου μιλάει ανθρώπινα. Γιατί ένα αδύναμο πλάσμα συνέχεια υποκρίνεται για να μπορέσει να επιβιώσει. Έτσι γίνεται και στη φύση. Όταν, λοιπόν, φτάσει μια γυναίκα στα επίπεδα που πρέπει και που της αξίζει να φτάσει, δεν το έχει ανάγκη αυτό το πράγμα και το βλέπεις στη συμπεριφορά της σε αυτές τις χώρες. Δεν γενικεύω. Σας λέω τι βλέπω εγώ. Θυμάμαι βάζαμε βενζίνη σε ένα βενζινάδικο και βλέπω ένα ωραιότατο κορίτσι, με πολλή χαρά, μας έβαζε τη βενζίνη. Πράγματα απίθανα στη χώρα μας, δεν θα τα ‘βλεπες.

Έχουμε πρόβλημα, το νομοσχέδιο αυτό δεν λύνει όλα τα προβλήματα, είναι ένα θετικό βήμα. Δεν θα ασχοληθώ με τα άλλα δύο κομμάτια, ένα από αυτά είναι πολύ σοβαρό και έχει σχέση με τη χρηματοδότηση των Κομμάτων. Δεν θέλω να το σχολιάσω τώρα. Καταρχήν, θέλω να απολογηθώ γιατί εμείς είμαστε πολύ λίγοι Βουλευτές και κάποιοι από εσάς, είστε 145, κάποιοι είναι 75, εγώ είμαι σε τρία - τέσσερα νομοσχέδια σήμερα, πρέπει να κατέβω γιατί είμαι Κοινοβουλευτικός στο νομοσχέδιο του κ. Σπίρτζη.

Τελειώνοντας, θέλω να πω ότι δεν μπορεί να μείνει μόνο σε αυτό το νομοσχέδιο αυτή η προσπάθεια. Νομίζω ότι πρέπει να προχωρήσει. Η μισή παγκόσμια κοινωνία αποτελείται από γυναίκες. Για όνομα του θεού, δεν είναι αυτή η θέση που θα πρέπει να έχουν και στη χώρα μας οι γυναίκες και νομίζω ότι πρέπει όλοι να κάνουμε μια έντιμη προσπάθεια, όχι μόνο από αυτό το νομοσχέδιο, αλλά μια διαρκή προσπάθεια. Ευχαριστώ.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Τον λόγο έχει ο κ. Καβαδέλλας.

ΔΗΜΗΤΡΙΟΣ ΚΑΒΑΔΕΛΛΑΣ (Ειδικός Αγορητής της Ένωσης Κεντρώων): Προσήλθαμε εδώ να προβούμε, έστω και καθυστερημένα, στην Κύρωση της Σύμβασης του Συμβουλίου της Ευρώπης για την Πρόληψη και την Καταπολέμηση της Βίας κατά των γυναικών και θέματα Ενδοοικογενειακής Βίας.

Δεν ήταν έκπληξη. Είσαστε συνεπής στην προσφιλή τακτική σας, ανακατεύετε και κάποια άλλα άρθρα, άσχετα, που θα μπορούσαν να είναι ένα θέμα ιδιαίτερο προς συζήτηση.

Έρχονται τροπολογίες τελευταία στιγμή και προσθήκες. Διαφωνούμε με την πρακτική σας. Πώς θα τα μελετήσουμε όλα αυτά, για να συμβάλουμε με την παρουσία μας; Δεν χρειάζεται να είμαστε εδώ αν δεν μπορούμε να προσφέρουμε κάτι.

Μοιάζει να ευνουχίζεται το κοινοβούλιο. Δεν έχει τη δύναμη να ανταποκριθεί με όλα αυτά που συμβαίνουν τελευταία στιγμή.

Αφορούν σοβαρά θέματα, όπως οι διατάξεις του Κώδικα για την ελληνική ιθαγένεια. Θα μπορούσαμε να αποδεχτούμε εύκολα το άρθρο Α΄ εδώ, γιατί ιθαγενής είναι αυτός ο οποίος έχει γεννηθεί στην Ελλάδα. Θα μπορούσαμε με την υπηκοότητα να τον καλύπτουμε απόλυτα κάποιον, γιατί παρακάτω, στο άρθρο β,΄ που κάποιος αλλοδαπός κατοικεί μόνιμα και νόμιμα στην Ελλάδα και είναι απόφοιτος Α.Ε.Ι. και Τ.Ε.Ι., αυτός πώς μπορεί να χρηστεί «ιθαγενής», τη στιγμή που δεν έχει γεννηθεί εδώ; Η λέξη «ιθαγένεια» σημαίνει «έχω γεννηθεί κάπου». Εν πάση περιπτώσει, είμαστε διατεθειμένοι να το δούμε με πιο ανθρωπιστικό πνεύμα. Αλλά, εδώ, θα μπορούσαμε να το καλύψουμε το συγκεκριμένο ζήτημα και με την υπηκοότητα.

Ο τρόπος που νομοθετείτε φαίνεται προστατευτικός υπέρ των κομμάτων και αυτό που θίγω τώρα αφορά την τροπολογία που, σε καιρούς πολύ δύσκολους για τον ελληνικό λαό, ρυθμίζει τις υποχρεώσεις των κομμάτων που προέρχονται από δανεισμό στο 50% της κρατικής χρηματοδότησης τους. Γιατί 50% και όχι 100%; Δεδομένου ότι κάποια κόμματα έχουν χάσει την παλαιά τους κοινοβουλευτική εκπροσώπηση, οπότε μοιάζει αδύνατον πλέον να καταφέρουν να αποπληρώσουν τις συγκεκριμένες υποχρεώσεις.

Εδώ πέρα έρχεστε προστατευτικά να διευκρινίσετε ότι, σε κάθε περίπτωση, ανεξαρτήτως, δηλαδή, του χρόνου γέννησης των τραπεζικών απαιτήσεων, το ποσοστό 50% της κρατικής χρηματοδότησης την οποία λαμβάνουν οι δικαιούχοι αυτής είναι ανεκχώρητο έναντι τραπεζικών απαιτήσεων από συμβάσεις πίστωσης, τη στιγμή, βεβαίως, που βγάζετε τους Έλληνες έξω από τα σπίτια τους για 500 ευρώ. Έτσι λένε, εγώ δεν τον πιστεύω.

Ο τρόπος που νομοθετούμε εδώ, βάζω και τον εαυτό μου μέσα, αποτελεί για τον κόσμο έξω πρόκληση.

Η θέση της Ένωσης Κεντρώων, το έχουμε πει επανειλημμένα, είναι η παντελής κατάργηση της χρηματοδότησης. Δεν χρειάζεται χρηματοδότηση κάποιο κόμμα από το κράτος. Τα κόμματα έχουν οπαδούς, έχουν μέλη, καλύτερα, γιατί ο «οπαδός» έχει και την κακή έννοια.

Όσον αφορά το «βραχιολάκι», πρέπει να γίνει εκ νέου διαγωνισμός, γιατί είναι πολύ ακριβό. Σας γνωρίζω ότι, από έρευνα που έχω κάνει, το κοστολόγιό του είναι κάτω των 12$ Αμερικής. Δεν ξέρω πόσο σας το χρεώνουν, αλλά έχω μάθει κάτι υπερβολικά ποσά. Δεν το λέω για εσάς, το λέω για τους προηγούμενους που το έθεσαν σε ενέργεια.

Πάντως, δεν είναι ασφαλής μέθοδος το «βραχιολάκι». Όποιος θέλει το κόβει, καβαλάει μια μηχανή και εξαφανίζεται. Το πετάει μέσα σε ένα σκουπιδοτενεκέ και όποιοι έρθουν μετά πέντε ή έξι λεπτά, εάν είναι πολύ τυχεροί, θα το βρουν μέσα στον σκουπιδοτενεκέ και ο συγκεκριμένος άνθρωπος που το φόραγε θα έχει «πετάξει» μακριά. Άρα, δεν είναι μέθοδος ασφαλής, είναι επικουρική μέθοδος.

Όσον αφορά τις διατάξεις που αφορούν στην επιτάχυνση της κινητικότητας, χρειαζόμαστε χρόνο για να το μελετήσουμε. Δεν μπορούμε σε μια τροπολογία της τελευταίας στιγμής να βρούμε όλες τις παγίδες που υποπτευόμαστε ότι θα ανακαλύψουμε.

Σχετικά με τη «Σύζευξη», αργήσαμε, ως συνήθως, με αποτέλεσμα να μειωθούν οι δυνατότητες μιας επωφελούς διαπραγμάτευσης.

Ένα άλλο θέμα που αφορά την συμβιβαστική επίλυση των εκάστοτε αιτούμενων απαιτήσεων και το δημόσιο, με τα οικεία πρακτικά συμβιβασμού, προβαίνει σε εκπτώσεις ποσοστού, τουλάχιστον, 20%.

Αυτό το «τουλάχιστον 20%» με κάνει να φοβάμαι μήπως είναι κάτι που δεν μπορούμε να το εκφράσουμε και το λέμε «τουλάχιστον 20%».

Οπότε, θα δηλώσουμε «παρών» σε όλα και επί των τροπολογιών και επί των άρθρων, για τα οποία επιφυλασσόμεθα να τοποθετηθούμε ενδελεχώς στην Ολομέλεια.

Ευχαριστώ.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Τον λόγο έχει η κυρία Βάκη.

ΦΩΤΕΙΝΗ ΒΑΚΗ: Ευχαριστώ, κυρία Πρόεδρε. Κυρίες και κύριοι συνάδελφοι, θα ξεκινήσω από τις τροπολογίες, για τις οποίες δεν θέλω να μιλήσω αναλυτικά, μιας και μίλησαν οι αρμόδιοι Υπουργοί.

Επιτρέψτε μου να πω ότι πολλές από αυτές είναι σε θετική κατεύθυνση και, ιδιαίτερα, θα ήθελα να αναφερθώ σε αυτή, δια της οποίας, απλοποιείται η διαδικασία απόκτησης ιθαγένειας.

Να θυμίσω, γιατί ξεχνάμε εύκολα, ότι η απόδοση ιθαγένειας σε παιδιά μεταναστών ήταν έργο αυτής της Κυβέρνησης. Δυστυχώς, έχουμε ακόμη πολύ μεγάλο δρόμο για την κατοχύρωση και τη θέσπιση βασικών ατομικών, κοινωνικών και πολιτικών δικαιωμάτων. Έχουμε ακόμα πολλούς δρόμους να διανύσουμε. Ο συνάδελφος από τους Ανεξάρτητους Έλληνες, κ. Παπαχριστόπουλος, αναφέρθηκε προηγουμένως και σωστά ότι υπάρχουν ακόμη και σήμερα άτομα τα οποία πνίγονται στο Αγαθονήσι και ο βυθός της Μεσογείου, τον 21ο αιώνα, πήρε το χρώμα των σωσιβίων, το πορτοκαλί.

Επίσης, έχουμε αθώωση πράξεων που υποκινούν σε εκδηλώσεις βίας και ρατσιστικού μίσους και κρίνεται ένοχη μια παιδεία, η οποία θέλει να είναι κληρονόμος του Διαφωτισμού, ανεκτή, ανεκτική και ανεξίθρησκη. Έχουμε, λοιπόν, ακόμη δρόμο να διανύσουμε.

Ως εκ τούτου, θεωρώ πάρα πολύ σημαντική τη σημερινή στιγμή, ότι, επιτέλους, προσαρμόζεται στην ελληνική νομοθεσία η Σύμβαση του Συμβουλίου της Ευρώπης για την πρόληψη και καταπολέμηση της βίας κατά των γυναικών και της ενδοοικογενειακής βίας.

Επιτρέψτε μου, λοιπόν, να πω δύο λόγια για τη Σύμβαση. Η ιστορία των δικαιωμάτων των γυναικών είναι μια ιστορία διεκδικήσεων και αγώνων. Οι όψεις των έμφυλων διακρίσεων, όπως είναι οι διακρίσεις στην εργασία, η βία, οι ακρωτηριασμοί, η παρενόχληση και η εμπορία, είναι καθημερινά περιστατικά, δυστυχώς, ακόμη και σήμερα, που καλύπτει η σιωπή και το σκοτάδι του φόβου.

Να πάμε στα καθ’ ημάς, στην ελληνική Επικράτεια. Μέχρι τη δεκαετία του ’60, όπως ξέρετε, του μέτρο αποτίμησης της αξιοπρέπειας του προσώπου ήταν την «τιμή». Με έναν έμφυλο καταμερισμό της έννοιας, να σημαίνει για τις γυναίκες αγνότητα και εγκράτεια και για τον άνδρα την υπεράσπισή της. Διά λόγους τιμής, κυρίες και κύριοι συνάδελφοι, το γυναικείο σώμα κακοποιήθηκε βάναυσα και η γυναικεία αξιοπρέπεια διαπομπεύθηκε. Η τιμή έγινε ένα απέραντο «πλυντήριο αίματος» για να ξεπλυθεί η ντροπή. Και εάν, μέχρι τη δεκαετία του ’60, η τιμή αφορούσε τον θύτη, ο οποίος έπρεπε να την ξεπλύνει με την τιμώρηση του σώματος που έφτανε μέχρι τον θάνατο, σήμερα, με την γένεση νέων ταυτοτήτων, την ανανοηματοδότηση της διάκρισης ιδιωτικού και δημόσιου, η ντροπή ανήκει αποκλειστικά στο θύμα.

Δυστυχώς, τα εγκλήματα τιμής, ενώ όσον αφορά τα δικά μας ανήκουν αποκλειστικά στο παρελθόν, σε άλλες γεωγραφικές συντεταγμένες, εξακολουθούν να διαπράττονται. Να θυμίσω, επίσης, τη σαρία. Πρόσφατα, εδώ πέρα, νομοθετήσαμε την προορατικότητά της για τους Έλληνες μουσουλμάνους. Οι έμφυλη βία, όμως, που συντηρεί βαθιά εδραιωμένες εξουσιαστικές σχέσεις και ιεραρχίες, ακόμα και σήμερα, ενδύεται μορφές εξαναγκαστικών γάμων, ακρωτηριασμό γυναικείων οργάνων, βιασμών, του stalking, της ανθρώπινης εμπορίας, αυτής της μετανεωτερικής δουλείας, που παρωδεί και ακυρώνει το σύνολο της δικαιικής και πολιτικής σκευής της νεωτερικότητας.

Η Σύμβαση εμπεριέχει πάρα πολύ σημαντικές διατάξεις. Ευαισθητοποίηση της δημόσιας σφαίρας μέσω εκπαιδευτικών και ερευνητικών προγραμμάτων, των μέσων μαζικής ενημέρωσης, αλλά και επιμορφωτικών σεμιναρίων σε δικαστές, εισαγγελείς και αστυνομικούς. Η παροχή στέγης και βοήθεια στις γυναίκες θύματα της βίας με τη δημιουργία ξενώνων, η δραστηριότητα των ΜΚΟ, απόπειρες αποστιγματισμού των θυμάτων και η παρότρυνση να βγουν από τη «σκιά της ντροπής» και να μιλήσουν, η διενέργεια ερευνών, η συλλογή και ανάλυση στατιστικών δεδομένων για όλες τις μορφές έμφυλης βίας -είναι πολύ σημαντικές- είναι αναγκαίες, αλλά όχι ικανές συνθήκες δραστικής εξάλειψής τους εάν δεν συνοδεύονται από τομές στην εθνική νομοθεσία και αποτελεσματική εφαρμογή.

Αυτό, ακριβώς, καλούμαστε να κάνουμε σήμερα. Αισθάνομαι υπερήφανη, διότι η ενσωμάτωση της Σύμβασης της Κωνσταντινούπολης στην εθνική νομοθεσία επιφέρει μείζονες αλλαγές -εάν όχι τομές- σε αναχρονιστικές διατάξεις του Ποινικού Κώδικα που, εκούσες άκουσες, αντιστρατεύονταν εν τοις πράγμασι και το ελληνικό Σύνταγμα. Παράδειγμα: Κατά πόσον εξαναγκασμός σε γάμο; Που δεν συμπεριλαμβάνονταν στην εμπορία ανθρώπων και τώρα περιλαμβάνεται, εναρμονίζεται με το άρθρο 4 παράγραφος 2 του Συντάγματος, σύμφωνα με το οποίο οι Έλληνες και Ελληνίδες έχουν ίσα δικαιώματα και υποχρεώσεις.

Κατά πόσον η αναχρονιστική διάταξη του Ποινικού Κώδικα που προβλέπει την παύση της ποινικής δίωξης ή την αποχή από αυτήν αν μεταξύ του δράστη του αδικήματος, της αποπλάνησης ανηλίκου κάτω των 15 ετών και του θύματος τελέστηκε γάμος και την οποία, ευτυχώς, καταλήγουμε με το εν λόγω σχέδιο νόμου.

Κατά πόσον αυτή συνάδει με το δεύτερο άρθρο του Συντάγματος, κατά το οποίο ο σεβασμός και η προστασία της αξίας του ανθρώπου αποτελούν πρωταρχική υποχρέωση της πολιτείας;

Υπάρχει, όμως, και κάτι με το οποίο θα ήθελα να κλείσω. Το συγκεκριμένο σχέδιο νόμου καταρρίπτει και ένα ακόμα άλλοθι: Το άλλοθι του πολιτιστικού σχετικισμού, που ανεχόταν το αποκρουστικό πρόσωπο της έμφυλης βίας εις το όνομα των ηθών, εθίμων, της θρησκείας ή των παραδόσεων έτερων πολιτιστικών πλαισίων.

Κυρίες και κύριοι συνάδελφοι, η ανοχή εις το όνομα μιας διαφορετικότητας, σε αυτή την περίπτωση, ισοδυναμούσε με συνενοχή στη βία. Στην μετανεωτερική έμφυλη δουλεία, στην εμπορία και την εκμετάλλευση, οφείλουμε μια απάντηση που έρχεται από τη μεγάλη παράδοση του Διαφωτισμού: Να βλέπουμε στο πρόσωπο του άλλου την ανθρωπότητα αποψιλωμένη από τα ιδιαίτερα κατηγορήματά της, του φύλου, της φυλής, της γλώσσας, της παράδοσης, της θρησκείας, ως απόλυτη αξία ή ως σκοπό καθ' αυτό.

Ας μην ξεχνούμε ότι υπάρχει κάτι που δεν έχει τιμή και δεν υπόκειται ούτε σε αξία χρήσης ή ανταλλακτική αξία: το ανεκτίμητο της αξιοπρέπειας του ανθρώπινου προσώπου και αυτό ακριβώς κατοχυρώνουμε με τη προσαρμογή στη νομοθεσία της Σύμβασης. Σας ευχαριστώ πολύ.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Τον λόγο έχει ο κύριος Βορίδης.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Νομίζω ότι το μεγαλύτερο ζήτημα το οποίο υπάρχει και επειδή ακούω πολλά, σχετικώς πομπώδη, με τα συγκεκριμένα θέματα, είναι το εξής και το οποίο αποτελεί μια πραγματική δυσκολία. Την αντιμετωπίζουμε, συχνά πυκνά, οι νομικοί και αυτό είναι ότι έχεις περιστατικά βίας, πολλές φορές σκληρότατης βίας, έχουμε βαριές σκοπούμενες σωματικές βλάβες, και έχεις μια πραγματική κατάσταση την οποία αντιμετωπίζουν οι γυναίκες, οι οποίες δεν μπορούν να φύγουν από το σπίτι. Και δεν μπορούν να φύγουν από το σπίτι για, αν φύγουν από το σπίτι, σημαίνει ότι μεταφέρουν το δικό τους δράμα και στα παιδιά τους, γιατί μπορεί να μην είναι αποτελεσματικές οι διατάξεις για τη διατροφή και, επομένως, αυτό είναι μια τρομακτική δυσκολία, ένα πραγματικό αδιέξοδο, ένα δίλημμα βαρύ.

Δεν λέω ότι υπάρχει εύκολη απάντηση σε αυτό, κάποια πράγματα γίνονται, αλλά, προφανώς, τα πράγματα αυτά δεν είναι επαρκή. Οι διατάξεις για τους ξενώνες και οι πρώτες αποζημιώσεις, ειδικά σε περιπτώσεις οικογενειών που είναι μέσης τάξεως, δεν είναι η απάντηση στο ζήτημά τους. Δεν ζητούν αυτό, γιατί προσπαθούν να διασφαλίσουν ένα επίπεδο ζωής για τα παιδιά τους, αυτό το οποίο είχαν. Ενδεχομένως, η λύση σε αυτό θα έπρεπε να καταστήσει με κάποιο τρόπο αποτελεσματικότερες τις διατάξεις για τη διατροφή. Δεν έχω απάντηση, σας λέω έναν προβληματισμό. Δεν είναι εύκολο όλο αυτό, είναι εξαιρετικά δύσκολο. Πάντως, νομίζω ότι εκεί έχουμε ένα τεράστιο, δύσκολο και βαρύ κενό.

Κατά τα λοιπά, εγώ εκείνη τη διάταξη που, κυρίως, θέλω να χαιρετίσω είναι η διάταξη -και το διευκρινίζω εδώ ειδικά- που, ορθώς, δεν υπάρχει αυτοτελές αδίκημα για τον ακρωτηριασμό των γεννητικών οργάνων, γιατί αυτό, ούτως ή άλλως, είναι βαριά σκοπούμενη σωματική βλάβη, είναι κακουργηματικού χαρακτήρα και, επομένως, σωστά δεν υπάρχει και δεν τυποποιείται ξεχωριστά ένα τέτοιο αδίκημα. Επίσης, ορθότατα τυποποιείται ως πλημμέλημα η πρόκληση ή η διέγερση που κάνει κάποιος, προκειμένου να τελεστεί η πράξη του ακρωτηριασμού γεννητικών οργάνων. Άρα, λοιπόν, αυτά είναι ορθότατες διατάξεις.

Για το stalking που, ουσιαστικά, παίρνει μια ποινή αντίστοιχη με αυτή της απειλής, άρα, έχουμε μια χαμηλή ποινή φυλακίσεως μέχρι ενός έτους. Συνήθως, αυτό αντιμετωπίζεται με ασφαλιστικά μέτρα και με την ποινικοποίηση της παραβιάσεως των διατάξεων των ασφαλιστικών μέτρων, αν θυμάμαι καλά, νομίζω ότι έχουν βαρύτερη ποινή, δηλαδή, η παραβίαση δικαστικής αποφάσεως έχει βαρύτερη ποινή. Απλά, παρακάμπτεται το πρώτο στάδιο. Εμένα, η άποψη μου είναι ότι είναι αποτελεσματικότερη η προσέγγιση με τα ασφαλιστικά μέτρα που αφορά μια διαδικασία αυτοφώρου που, ουσιαστικά, αυτό θεσμοποιείται τώρα. Αλλά, εν πάση περιπτώσει, προφανώς, συμπληρωματικά λειτουργεί, δεν είναι το ένα ή το άλλο, δεν δημιουργεί πρόβλημα εδώ.

Προφανώς, αυτό είναι ένα μεγάλο και σύνθετο ζήτημα. Εγώ θα έλεγα ότι χρειάζονται μάλλον τόνοι κατανοήσεως του προβλήματος παρά πανηγυρισμοί επιλύσεως ή ισχυρισμοί περί τομών, δεν έχουμε κάτι τέτοιο εδώ. Αλλά, εν πάση περιπτώσει, είναι βήμα. Εγώ δεν νομίζω ότι αυτά λύνονται απαραίτητα με νομοθεσία, αυτό θέλει μια μεγάλη και βαθιά δουλειά στο πεδίο. Είναι ζήτημα χρόνου και προσπάθειας επίμονης και μεταβολή συγκεκριμένων πολιτιστικών αντιλήψεων και προτύπων που αυτό θέλει πολλή δουλειά για να γίνει.

Έρχομαι λίγο στα θέματα των τροπολογιών και σε μια συγκεκριμένη τροπολογία. Λυπάμαι που θα το ακούσετε εσείς, κύριε Υπουργέ, γιατί ο αρμόδιος Υπουργός δεν είναι παριστάμενος.

Ελπίζω ότι αντέστηται, αν κατάλαβα καλά, τελευταία, σε μια πρόσθετη κατάθεση τροπολογίας. Εύγε, διότι το πρόβλημα δεν είναι το να κατατίθενται κάποιες τροπολογίες. Αυτό είναι κατανοητό. Εγώ θεωρώ ότι, εδώ, πρέπει να μπει ένα κριτήριο από τους Υπουργούς και τη Γραμματεία της Κυβέρνησης. Το κριτήριο είναι να υπάρχει κάτι πραγματικά επείγον. Όλοι κατανοούμε ότι, για μια πραγματικά επείγουσα κατάσταση, προφανώς, θα χρειαστεί να υπάρξει μια τροπολογία, αλλά για μη επείγουσες καταστάσεις, μόνο και μόνο γιατί μια υπηρεσία ενός Υπουργείου ετοίμασε μια διάταξη, ας περιμένει να μπει σε μια νομοθετική παρέμβαση του αρμόδιου Υπουργείου. Δηλαδή, δεν γίνεται αυτό τώρα.

Όσο αφορά το ζήτημα της καλής νομοθετικής, αυτό μας έχει ταλαιπωρήσει όλους και όσοι έχουν καθίσει σε υπουργική καρέκλα, ξέρουν τι είναι αυτό. Αυτό είναι ότι συνάδελφος Υπουργός από δίπλα κάτι έχει ετοιμάσει και σε παίρνει τηλέφωνο και σου λέει «να το βάλω», του λες «δεν θα το βάλεις» και παίρνει τηλέφωνο τον Γραμματέα της Κυβέρνησης και σε παίρνει ο Γραμματέας της Κυβέρνησης και σου λέει «βάλε το». Αυτό είναι, όμως, αυτό πρέπει κάπως να σταματήσει. Ενδεχομένως, θέλει και παρέμβαση στον Κανονισμό της Βουλής, γιατί τα λέει και το Σύνταγμα, αλλά δεν τηρούνται.

Όσο αφορά την ιθαγένεια, πρώτον, είναι απαράδεκτο ένα ζήτημα τόσο ευαίσθητο όσο το ζήτημα της ιθαγένειας να νομοθετείται με τροπολογίες και χωρίς ευρύ διάλογο. Είναι ευαίσθητα ζητήματα αυτά. Δεύτερον, πρέπει να δούμε και ποιο είναι το κατεπείγον εδώ της νομοθεσίας. Υπάρχει κατεπείγον στην αλλαγή του Κώδικα Ιθαγένειας; Πάω τώρα στην ουσία των διατάξεων για να δω το κατεπείγον, όπου έχουν προρυθμιστεί τα ζητήματα του σχολείου, αλλά πρέπει να βάλουμε τώρα και το μη ελληνικό σχολείο που πρέπει να ρυθμιστεί; Αυτοί είναι που έχουν κλατάρει και δεν μπορούν να περιμένουν τον έναν ή τους δύο μήνες, προκειμένου να φέρει νομοθεσία το Υπουργείο Εσωτερικών;

Πάμε, λοιπόν, να δούμε τι είναι αυτό το οποίο ρυθμίζεται, διότι υπάρχουν πράγματα τα οποία χρειάζονται διευκρίνισης. Για παράδειγμα, εκείνο το οποίο αλλάζει είναι μια διάταξη. Ενώ η ρύθμιση, η οποία είναι ήδη υφιστάμενη, είναι ότι υπάρχει απαιτούμενο παρακολούθησης ελληνικού σχολείου, τώρα αυτό αλλάζει και λέει «κάθε σχολείο όπου ακολουθείται υποχρεωτικό ελληνικό πρόγραμμα εκπαίδευσης και διδασκαλίας». Ποιο είναι αυτό το σχολείο; Ας μας πει ο αρμόδιος Υπουργός ποιο είναι αυτό το «κάθε σχολείο που ακολουθεί». Είναι η Γερμανική ή η Γερμανική θεωρείται ελληνικό σχολείο; Είναι, για παράδειγμα, οι Ουρσουλίνες ή αυτές θεωρούνται ελληνικό σχολείο; Ποιο είναι το «κάθε σχολείο»; Αν, όμως, είναι ένα σχολείο, το οποίο έχει εδώ μια πρεσβεία, για παράδειγμα, αυτό δεν μπορεί να εμπίπτει σε αυτή τη διάταξη. Άρα, λοιπόν, εδώ, ας έρθει κάποιος να μας πει ποιο είναι αυτό το «άλλο» σχολείο;

Περνάω τώρα στο δεύτερο. Οι σύζυγοι Ελλήνων διπλωματικών υπαλλήλων, οι οποίες είναι αλλοδαποί, είπαμε ότι υπάγονται στις γενικές διατάξεις, είπαμε να έχουν μια παραμονή στην Ελλάδα, αλλά τώρα καταργείται το θέμα της παραμονής στην Ελλάδα. Δεν καταλαβαίνω τη σκοπιμότητα αυτής της διάταξης. Θα ήθελα να εξηγηθεί, γιατί δεν την βρίσκω λογική. Ακόμη περισσότερο τώρα, έχει ρυθμιστεί, στην επταετία – διαφωνώ και είναι διάταξη, την οποία έχω καταψηφίσει, όμως, ισχύει αυτήν τη στιγμή – να μπορεί να υποβάλει και να πολιτογραφείται και να λαμβάνει ιθαγένεια αυτός ο οποίος, σύμφωνα με τις διατάξεις του νόμου και λέει ότι η διαμονή είναι ένα κριτήριο, αλλά πρέπει να έχει έναν από τους παρακάτω τίτλους νόμιμης διαμονής, άδεια επί μακρόν διαμένοντος, βεβαίωση για τους πολίτες της Ε.Ε. και έχει συγκεκριμένες διατάξεις.

Τώρα, φεύγουμε από τις συγκεκριμένες διατάξεις για το καθεστώς διαμονής και πηγαίνουμε σε «κάθε έγκυρο τίτλο διαμονής στη δωδεκαετία». Με συγχωρείτε, αυτό από πού κι ως πού και με ποια λογική και τι σημαίνει «έγκυρος τίτλος διαμονής» και ποιος τίτλος διαμονής είναι αυτός πρόσθετος εκτός από τους επτά συγκεκριμένους τίτλους διαμονής που απαριθμούνται στον νόμο;

Και αυτό όλο θα νομοθετηθεί χωρίς ευρεία συζήτηση; Και για πόσες πολιτογραφήσεις μιλάμε εδώ; Ποιοι είναι οι αριθμοί και γιατί γίνονται άρον άρον και από πότε αποκτούν το δικαίωμα αυτό; Από τούδε; Από πότε «τρέχει» ο χρόνος;

Άρα, λοιπόν, εδώ υπάρχουν ζητήματα συγκεκριμένα τα οποία θα μου επιτρέψετε να πω ότι δεν μπορώ ούτε να παρακολουθήσω τη διαδικασία και επειδή έχω εδώ τα πρακτικά τι έχει πει ο κ. Υπουργός, ο κ. Υπουργός, επί των ζητημάτων που εγείρουν τώρα, δεν έχει απαντήσει τίποτα. Μας κάνει περιγραφή των διατάξεων του νόμου. Να διαβάζουμε ξέρουμε. Αλλά θέλουμε τη ratio, την επιχειρηματολογία, θέλουμε την αιτιολογία για να τοποθετηθούμε. Είναι ξεκάθαρο ότι εμείς δεν ψηφίζουμε τώρα αυτή τη διάταξη.

Έρχομαι τώρα σε ένα ζήτημα το οποίο, επίσης, πρέπει να απασχολήσει από πλευράς καλής νομοθέτησης. Δεν είναι δυνατόν να έρχονται συνεχώς ερμηνευτικές των νόμων διατάξεις. Έχουμε τώρα, δηλαδή, διάταξη, έχει ψηφιστεί δύο φορές νόμος γι’ αυτό, μιλώ για την χρηματοδότηση των κομμάτων και έρχεται τώρα ερμηνευτική του νόμου διάταξη να γίνει νόμος. Συνεννοούμαστε με τα μάτια με τον Υπουργό ότι είναι αυτό. Άρα, λοιπόν, κάποια στιγμή, όλα αυτά πρέπει να σταματήσουν και δεν έχουν και κανένα νόημα.

Εγώ είμαι απολύτως αρνητικός στο θέμα της ιθαγένειας και δεν φαντάζομαι ότι θα υπάρξουν περαιτέρω διευκρινήσεις, αλλά ειδικά η μια διάταξη που αφορά στη δωδεκαετία ανοίγει και ένα πολύ μεγάλο θέμα.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Τον λόγο έχει ο κ. Υπουργός.

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Ευχαριστώ, κυρία Πρόεδρε. Κυρίες και κύριοι συνάδελφοι, θεωρώ και πιστεύω ακράδαντα ότι η συζήτηση που έγινε τις προηγούμενες ημέρες στην Επιτροπή για το σχέδιο νόμου του Υπουργείου Δικαιοσύνης έδωσε τη δυνατότητα να διευκρινιστούν πάρα πολλά ζητήματα που ετέθησαν. Γι’ αυτό τον λόγο, σήμερα, η συζήτηση διεξήχθη σε ένα κλίμα κατανόησης, θα μπορούσα να πω. Διαφωνίες μπορεί να υπάρχουν, έχουν εντοπιστεί, φαντάζομαι θα υπερτονιστούν με έναν τρόπο και στην Ολομέλεια, αλλά, ευτυχώς, και το λέω με ικανοποίηση, ακρότητες, ακραίες εκφράσεις, οξύτητες και επιπόλαιες προσεγγίσεις του σχεδίου νόμου δεν ακούστηκαν και χαίρομαι ιδιαίτερα γι’ αυτό, διότι σημαίνει ότι κατανοούμε και την άποψη του άλλου και τα επιχειρήματά του.

Δεν ακούσαμε, για παράδειγμα, ότι η Κυβέρνηση καθυστέρησε να φέρει τη Σύμβαση της Κωνσταντινούπολης, που τα ακούσαμε, κατά κύριο λόγο, στις προηγούμενες συνεδριάσεις. Δεν ακούσαμε ότι το νομοσχέδιο έχει κενά και γράφτηκε «στο πόδι», διότι και οι φορείς το είπαν ότι πρόκειται για ένα αρτιότατο νομοσχέδιο, τουλάχιστον για το πρώτο μέρος που τοποθετήθηκαν όλοι, αλλά τονίζω ότι η πλειοψηφία των κομμάτων της Βουλής, όχι μόνο της Κυβερνητικής πλειοψηφίας, σήμερα, δήλωσε στην Επιτροπή ότι υπερψηφίζει και το δεύτερο μέρος του νομοσχεδίου, για το οποίο αν θυμόσαστε ακούσαμε πάρα πολλά αρνητικά κατά την πρώτη συζήτηση. Αυτό σημαίνει ότι τα ζητήματα αυτά διευκρινίστηκαν και έγινε κατανοητό και το περιεχόμενο του νομοσχεδίου κ.ο.κ..

Ακριβώς, λοιπόν, επειδή υπάρχουν αυτά τα ζητήματα, εξετράπη λίγο η συζήτηση σε άλλα θέματα. Δεν είναι τυχαίο ότι η Εισηγήτρια της Ν.Δ. αναφέρθηκε σήμερα στον ΟΤΕ. Δεν υπάρχει κανένα θέμα, ούτε στο νομοσχέδιο ούτε σε τροπολογία, αλλά φαίνεται ότι την ιερότητα του πρώτου μέρους του νομοσχεδίου, για το οποίο μας εγκαλεί Αντιπολίτευση ότι δεν σεβαστήκαμε, προφανώς, την αντιλαμβάνεται με άλλον τρόπο η Αξιωματική Αντιπολίτευση και βάζει και θέματα άσχετα με το παρόν νομοσχέδιο. Γίνονται και αναφορές σε πρώην στελέχη του ΣΥΡΙΖΑ, τα οποία έχουν ακολουθήσει μια άλλη πολιτική πορεία και για τα οποία ο ΣΥΡΙΖΑ δεν έχει καμία πολιτική ευθύνη.

Κυρίες και κύριοι συνάδελφοι, όλοι οι Βουλευτές της Αντιπολίτευσης μίλησαν και για τις τροπολογίες οι οποίες κατατέθηκαν σήμερα. Κοιτάξτε, οι τροπολογίες είναι μια διαδικασία που προβλέπεται από τον ΚτΒ. Εγώ θέλω να συμφωνήσω με το γενικό πλαίσιο που έβαλε και ο κ. Βορίδης όσον αφορά στις τροπολογίες. Πάντα θα υπάρχουν ζητήματα έκτακτα, τα οποία κρίνει η Κυβέρνηση το χαρακτήρα τους και αν πρέπει να έρθουν.

Θεωρώ ότι είναι θετικό ότι αυτές οι τροπολογίες ήρθαν στην Επιτροπή. Δεν ήρθαν, την τελευταία ώρα, στην Ολομέλεια και θυμάστε, όταν ήμασταν εμείς στην αντιπολίτευση, ότι έρχονταν τροπολογίες αφού είχαν δευτερολογήσει ακόμα και οι Εισηγητές και οι Κοινοβουλευτικοί Εκπρόσωποι της αντιπολίτευσης. Τώρα, δεν γίνεται. Έρχονται, ακόμα και αυτές οι τροπολογίες, στην Επιτροπή, για να έχετε γνώση και έρχονται και οι Υπουργοί στην Επιτροπή, αλλά δεν υπάρχουν ερωτήσεις και όταν αποχωρούν οι Υπουργοί, από του βήματος, τίθενται ερωτήματα.

Το ότι η Κυβέρνηση έρχεται έγκαιρα για να θέσει υπόψη της Βουλής τα ζητήματα που θα απασχολήσουν την Ολομέλεια είναι, κατά τη γνώμη μου, κάτι πάρα πολύ θετικό. Θέλω να πω ότι θα υπάρξει, όπως με ενημέρωσε η κυρία Κουντουρά, μια τροπολογία του Υπουργείου της στην Ολομέλεια, όπως και μια τροπολογία του Υπουργείου Δικαιοσύνης, αν και δεν μπορέσαμε να έχουμε την έκθεση του Γενικού Λογιστηρίου σήμερα, σχετικά με την αλλαγή κάποιων σημείων του Κανονισμού Λειτουργίας των Φυλακών Κορυδαλλού. Θα το δείτε και θα έχετε όλη την ευχέρεια να το μελετήσετε και να μας πείτε τη γνώμη σας.

Οπότε, θεωρώ ότι πρέπει να είμαστε λίγο ειλικρινείς εδώ. Οι τροπολογίες είναι ένα μέρος του Κανονισμού, λύνουν έκτακτα ζητήματα και κανένας, μέχρι σήμερα, δεν έχει πει να καταργηθούν, ούτε εμείς, όταν ήμασταν στην αντιπολίτευση, ούτε τα κόμματα της σημερινής αντιπολίτευσης. Επομένως, να μην αναλωνόμαστε σε τέτοια ζητήματα, διότι δεν βοηθούν.

Όσον αφορά τα θέματα που ετέθησαν. Ρωτήθηκα εάν η Κυβέρνηση έχει φέρει, μέχρι σήμερα, νομοθετήματα που να αφορούν την προστασία της οικογένειας, της γυναίκας, του παιδιού και τα λοιπά. Είχε ερωτηθεί και στη δεύτερη ανάγνωση του νομοσχεδίου και θεώρησα ότι δεν είναι και τόσο πολύ σωστό να απαντήσω κάτι σχετικό με αυτό, διότι όλοι οι Βουλευτές τεκμαίρεται ότι γνωρίζουν ποια νομοσχέδια έχει ψηφίσει η Βουλή και ποια έχουν έρθει σε συζήτηση. Αφού επανετέθη το ερώτημα, να αναφερθώ στο ν.4443/2016 για την ίση μεταχείριση και στο ν.4478/2017 για τα θύματα βίας και τα λοιπά, που αφορούν το παιδί, για το Εθνικό Σχέδιο Δράσης για το παιδί και, βεβαίως, για τα σπίτια του παιδιού, τα οποία, εμείς νομοθετήσαμε και νομίζω ότι όλοι τότε είχατε συμφωνήσει.

Όσον αφορά το ζήτημα του χρόνου, στον οποίο μπορεί μια γυναίκα, στην οποία έχει ασκηθεί βία, να παραμείνει στις δομές προστασίας, θέλω να σας πω ότι ο χρόνος δεν είναι μικρός, είναι έξι μήνες, είναι μισό έτος και, μέσα σε αυτό το χρονικό διάστημα, μπορεί να ληφθούν όλες εκείνες οι μέριμνες από τη γυναίκα που έχει πέσει θύμα. Αλλά, να τονίσω και κάτι άλλο πολύ σημαντικό. Καμία γυναίκα, ακόμα και αν εκπνεύσει το εξάμηνο και έχει πραγματικό πρόβλημα, δεν αποβάλλεται από τις δομές στήριξης. Είναι ενδεικτικός ο χρόνος και, σας παρακαλώ πάρα πολύ, αν έχετε κάποιο αντίθετο παράδειγμα, να το θέσετε υπ' όψιν, διότι η οδηγία και η κατεύθυνση που υπάρχει σε όλες τις δομές προστασίας είναι ότι καμία γυναίκα δεν θα βρεθεί μόνη της και αβοήθητη.

Όσον αφορά το θέμα της διατροφής, θέλω να πω ότι το ζήτημα μπορεί να ρυθμιστεί άμεσα, σε πρώτο χρόνο, μέσα στις πρώτες ώρες, με μια αίτηση ασφαλιστικών μέτρων και με μια λήψη προσωρινής διαταγής στον Δικαστή Υπηρεσίας. Ξέρετε ότι, σ' αυτές τις περιπτώσεις, εάν, μάλιστα, συνδυάζεται η αίτηση ασφαλιστικών μέτρων και η αποχώρηση από το σπίτι της γυναίκας με βιαιοπραγίες εις βάρος της, τότε δεν έχω υπόψη μου κανένα παράδειγμα που να μην έγινε δεκτή η αίτηση προσωρινής διαταγής.

Πέραν δε τούτου, στο αίτημα της προσωρινής διαταγής ξέρετε, κύριε συνάδελφε – έχουμε διπλή συναδελφική ιδιότητα - ότι μπορεί να αιτηθεί μια γυναίκα, η οποία έχει πέσει θύμα ενδοοικογενειακής βίας, την απομάκρυνση του συζύγου από το σπίτι. Επομένως, το δικαιικό σύστημα όσον αφορά στα ζητήματα ρύθμισης των οικογενειακών σχέσεων, τόσο στον Αστικό Κώδικα όσο και στον Κώδικα Πολιτικής Δικονομίας, θεωρώ ότι είναι υπέρ αρκετό για την προστασία, σ' αυτό το στάδιο, στο αστικό επίπεδο, μιας γυναίκας, η οποία έχει πέσει θύμα βιαιοπραγίας. Επομένως, καμία γυναίκα δεν είναι αβοήθητη, καμία γυναίκα δεν είναι μόνη της σε ένα περιβάλλον απολύτως εχθρικό.

Εδώ, θα ήθελα να επισημάνω και κάτι. Η ελληνική οικογένεια παίζει και ένα ρόλο - σας το λέω από την πάνω από είκοσι χρόνια άσκηση δικηγορίας - απολύτως θετικό στις γυναίκες εκείνες, οι οποίες έχουν πέσει θύματα βίας. Η οικογένεια της κοπέλας, η οποία αποχωρεί υπ’ αυτές τις συνθήκες από το σπίτι, είναι δίπλα της, τη στηρίζει και πιστεύω ότι, στις περισσότερες περιπτώσεις -προσωπικά δεν έχει υποπέσει στην αντίληψή μου καμία αρνητική περίπτωση, προφανώς θα υπάρχουν, διότι η εξαίρεση επιβεβαιώνει τον κανόνα– η οικογένεια στηρίζει τις γυναίκες θύματα οικογενειακής βίας και η κάθε γυναίκα βρίσκει ένα πρώτο πεδίο προστασίας και γαλήνης.

Αναφορικά με τα λοιπά ζητήματα, τα οποία ετέθησαν.

Αναφέρθηκε από συναδέλφους βουλευτές ένα ζήτημα σχετικά με τον βαθμό του Αναπληρωτή Εισαγγελέα και του Βοηθού. Εάν διαβάσουμε τη διάταξη σωστά, αναφέρει το άρθρο, είναι ρητή η διάταξη, ότι το Ανώτατο Δικαστικό Συμβούλιο και όχι η Κυβέρνηση επιλέγει, για τη θέση του εισαγγελέα της Eurojust, εισαγγελέα από τον βαθμό του Εισαγγελέα Πρωτοδικών και άνω. Επομένως, μπορεί να είναι Εισαγγελέας Πρωτοδικών, μπορεί να είναι Αντεισαγγελέας Εφετών, μπορεί να είναι και Εισαγγελέας Εφετών. Για δε τον αναπληρωτή του, λέει η διάταξη, Αντεισαγγελέας Πρωτοδικών και άνω. Επομένως, μπορεί να είναι και ομοιόβαθμος, μπορεί να είναι Εισαγγελέας Πρωτοδικών και ο τακτικός και αναπληρωτής. Τα ίδια ισχύουν και για τον Βοηθό. Επομένως, δεν υπάρχει κανένα ζήτημα στο συγκεκριμένο.

Όσον αφορά στο ζήτημα της ποινικής διαμεσολάβησης. Να τα ξαναθυμίσω, διότι, στην προηγούμενη συζήτηση, είχε τεθεί ακριβώς από την αντίθετη πλευρά, μια επιχειρηματολογία από το Κ.Κ.Ε., που ζητούσε την κατάργηση της ποινικής διαμεσολάβησης. Εξήγησα γιατί είναι απολύτως λάθος αυτή η άποψη, δεν θα επανέλθω, τα έχω πει. Όμως, η αναφορά που έγινε σήμερα για την ποινική διαμεσολάβηση δεν λαμβάνει υπόψη ότι έχει θεσπισθεί ότι, σε περίπτωση που διακόπτεται η θεραπευτική διαδικασία υπέρ του θύτη, τότε η ποινική δίωξη επανακινεί. Είναι κάτι το οποίο ρητά διαλαμβάνεται στο νομοσχέδιο και θεωρώ ότι δεν τίθεται κανένα ζήτημα περαιτέρω συζήτησης του θέματος.

Σχετικά με την αναφορά που έγινε για τις προκηρύξεις των Γενικών Γραμματέων των Υπουργείων. Κυρίες και κύριοι συνάδελφοι, η Κυβέρνηση έκανε μία τομή και θεωρώ ότι είναι σωστή, κινείται στη σωστή κατεύθυνση και πρέπει σ' αυτό να συμφωνήσουμε όλοι, ότι πλέον τους Γενικούς Γραμματείς των Υπουργείων δεν θα τους επιλεγεί ούτε ο Υπουργός ούτε η Κυβέρνηση. Αυτό είναι σωστό; Είναι στη σωστή κατεύθυνση; Πρέπει να επαινεθεί; Τι γίνεται, λοιπόν;

Έχουν προκηρυχθεί, αυτή τη στιγμή, οι θέσεις με βάση τον νόμο που ψήφισε η κυβερνητική πλειοψηφία και ξέρετε ποια είναι η καλύτερη απάντηση ότι οι προκηρύξεις των θέσεων των Γενικών Γραμματέων δεν είναι φωτογραφικές; Ξέρετε ποια είναι η καλύτερη απάντηση; Ότι, αυτή την ώρα, έχουμε επτά χιλιάδες αιτήσεις. Εσείς λέτε ότι όλοι αυτοί που αιτούνται, να μην έχουν καταλάβει ότι πρόκειται περί μιας διαδικασίας αδιάβλητης; Επτά χιλιάδες αιτήσεις; Επτά χιλιάδες πολίτες με υψηλά προσόντα; Εγώ έχω εκπλαγεί με το επίπεδο των προσόντων, τουλάχιστον, των υποψηφίων για το Υπουργείο Δικαιοσύνης. Όλοι αυτοί, δηλαδή, δεν έχουν καταλάβει ότι πρόκειται περί ενός αδιάβλητου διαγωνισμού και εδώ κάποιοι μας λένε ότι είναι διαβλητός και φωτογραφικός; Νομίζω ότι η ζωή και η κοινωνία αποδεικνύουν ποιους θεσμούς αγκαλιάζουν και σε ποιους θεσμούς προσβλέπουν.

Κυρίες και κύριοι συνάδελφοι, έγινε πολλή συζήτηση για το ζήτημα της πρόκλησης σε ακρωτηριασμό των γυναικείων σεξουαλικών οργάνων. Θεωρώ ότι η διάταξη είναι σωστή και το είχα πει και στην πρώτη συζήτηση, γιατί δεν τιμωρεί την πράξη του ακρωτηριασμού. Σωστά, το έχω πει, το είπε και σήμερα ο κ. Βορίδης, τιμωρεί κάτι άλλο, δηλαδή, την πρόκληση και την παρότρυνση. Επομένως, θεωρώ ότι δεν χρειάζεται κανενός είδους επέκταση και, μάλιστα, εδώ θα μπορούσε να υπάρχει και μια παρανόηση της διάταξης αυτής από ορισμένους κύκλους και να οδηγηθούν σε εισαγγελείς για άσκηση ποινικής δίωξης για την περίπτωση της περιτομής.

Για σκεφτείτε, λοιπόν, αυτά τα πράγματα που ανοίγουν.

Εμείς, όμως, εδώ, προσπαθούμε να προστατεύσουμε τη γυναίκα, γιατί η επέμβαση η οποία γίνεται, δηλαδή, η κλειτοριδεκτομή συγκεκριμένα, πρόκειται περί ακραίου ακρωτηριασμού, ο οποίος έχει συνεχή και μόνιμα αποτέλεσμα στην ερωτική και στη σεξουαλική ζωή αυτής της γυναίκας, η οποία υφίσταται αυτή την απάνθρωπη πρακτική. Επομένως, και σε αυτό το ζήτημα δεν νομίζω ότι χρειάζεται κάτι περισσότερο να πω.

Για το ζήτημα των φυλακών, να σας αναφέρω ότι η εισαγωγή δεν γίνεται με κλήρωση, όπως, κακώς, αναφέρθηκε, αλλά γίνεται με βάση τις κείμενες διατάξεις που είναι όποιοι καταθέσουν πρώτοι αίτηση. Οι πρώτοι, λοιπόν, που θα καταθέσουν την αίτηση, αυτοί γίνονται δεκτοί από το Ανοιχτό Πανεπιστήμιο και το Υπουργείο Δικαιοσύνης επιχορηγεί τα δίδακτρά τους κατά 50%.

Είναι μια απολύτως θετική διαδικασία η επιμόρφωση των σωφρονιστικών υπαλλήλων, θέλουμε επιμορφωμένους σωφρονιστικούς υπαλλήλους, οι οποίοι θα επιτελούν το καθήκον τους και με βάση περαιτέρω προσόντα και δυνατότητες που τους παρέχουμε.

Σχετικά με το ζήτημα της άρσης απορρήτου, κυρίες και κύριοι συνάδελφοι, ορίζεται ως αρμόδιος εισαγγελέας, ο εντεταλμένος αντεισαγγελέας εφετών - δεν είναι κάποιος κατώτερος εισαγγελέας - λόγω του κατεπείγοντος του ζητήματος και, κυρίως, της άμεσης και εντός της υπηρεσίας διευθέτησης αυτού του πάρα πολύ σοβαρού ζητήματος, διότι εάν διαρρεύσει μια πληροφορία ή αν καθυστερήσει μια απόφαση, τότε ενδέχεται να μην έχουμε κανένα θετικό αποτέλεσμα από αυτή τη διαδικασία. Γι' αυτόν, ακριβώς, τον λόγο, σε συνεργασία και με την Εισαγγελία του Αρείου Πάγου, προχωρήσαμε στη συγκεκριμένη διάταξη και τη φέρνουμε προς νομοθέτηση.

Αναφέρθηκε η κυρία Κεφαλίδου σε μια αποστροφή της ομιλίας της λέγοντας ότι «πρέπει να ξέρουμε ποιοι είμαστε και από πού ερχόμαστε». Εμείς, κυρίες και κύριοι συνάδελφοι, ξέρουμε και ποιοι είμαστε και από πού ερχόμαστε και ζητάμε, κάποια στιγμή, και από τις άλλες πολιτικές δυνάμεις να αναλογιστούν από πού έρχονται, διότι το ποιοι είναι το γνωρίζουμε.

Μια και κάνω αυτή την αναφορά, θα ήθελα να μάθω, επιτέλους, αυτά τα λεφτά που έβαλε ο Τσουκάτος στο κομματικό ταμείο, έχει κάποιος να μας πει, από εκεί που έρχεται και αυτός που είναι, τι θα γίνει; Διότι, έχει μεγάλη σημασία για το πολιτικό σύστημα και για τον ελληνικό λαό τα πολιτικά κόμματα, τα οποία ομολογούν παράνομες πράξεις διά των εντεταλμένων οργάνων τους, να μας πουν και πώς τοποθετούνται.

Εμείς περιμένουμε, λοιπόν, από τη Δημοκρατική Συμπαράταξη να μας πει τι θα γίνει με τα λεφτά που ο Τσουκάτος έβαζε στο κόμμα, με τις βαλίτσες από τις μίζες της Siemens.

Θα περιμένουμε μια απάντηση επί του θέματος.

Σας ευχαριστώ.

ΜΑΡΙΑ ΘΕΛΕΡΙΤΗ (Προεδρεύουσα των Επιτροπών): Ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η β΄ ανάγνωση του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 2, 3, 4, 7, 24, 27, 28 και 30, όπως τροποποιήθηκαν από τον κύριο Υπουργό, γίνονται δεκτά κατά πλειοψηφία.

Τα λοιπά άρθρα του νομοσχεδίου γίνονται δεκτά, ως έχουν, κατά πλειοψηφία.

Επίσης, γίνονται δεκτές, κατά πλειοψηφία, οι υπουργικές τροπολογίες με γενικό και ειδικό αριθμό 1518/143, 1524/146, 1530/147 και 1533/148.

Τέλος, γίνεται δεκτό, κατά πλειοψηφία, το ακροτελεύτιο άρθρο και ερωτάται η Επιτροπή αν γίνεται δεκτό το σχέδιο νόμου και στο σύνολο του.

Κατά πλειοψηφία, λοιπόν, γίνεται δεκτό.

Συνεπώς, το σχέδιο νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων «Ι) Κύρωση της Σύμβασης του Συμβουλίου της Ευρώπης για την Πρόληψη και την Καταπολέμηση της Βίας κατά των γυναικών και της Ενδοοικογενειακής Βίας και προσαρμογή της ελληνικής νομοθεσίας, ΙΙ) Ενσωμάτωση της 2005/214/ΔΕΥ απόφασης – πλαίσιο, όπως τροποποιήθηκε με την απόφαση – πλαίσιο 2009/299/ΔΕΥ, σχετικά με την εφαρμογή της αρχής της αμοιβαίας αναγνώρισης επί χρηματικών ποινών και ΙΙΙ) Άλλες διατάξεις αρμοδιότητας Υπουργείου Δικαιοσύνης, Διαφάνειας και Ανθρωπίνων Δικαιωμάτων» γίνεται δεκτό, επί της αρχής, επί των άρθρων και στο σύνολο του, κατά πλειοψηφία.

Στο σημείο αυτό έγινε η γ΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Βάκη Φωτεινή, Θελερίτη Μαρία, Κοζομπόλη Παναγιώτα, Καββαδία Αννέτα, Σταμπουλή Αφροδίτη, Συρίγος Αντώνιος, Τζάκρη Θεοδώρα, Τζαμακλής Χαρίλαος, Τσίρκας Βασίλειος, Τσόγκας Γεώργιος, Τελιγιορίδου Ολυμπία, Αυλωνίτου Ελένη, Ασημακοπούλου Άννα – Μισέλ, Βορίδης Μαυρουδής (Μάκης), Γιόγιακας Βασίλειος και Βούλτεψη Σοφία.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου παρόντες ήταν οι Βουλευτές κ.κ.

Τέλος και περί ώρα 14.45΄ λύθηκε η συνεδρίαση.

**Η ΠΡΟΕΔΡΕΥΟΥΣΑ ΤΩΝ ΕΠΙΤΡΟΠΩΝ**

**ΜΑΡΙΑ ΘΕΛΕΡΙΤΗ**

**ΑΝΤΙΠΡΟΕΔΡΟΣ ΤΗΣ ΔΙΑΡΚΟΥΣ ΕΠΙΤΡΟΠΗΣ ΔΗΜΟΣΙΑΣ ΔΙΟΙΚΗΣΗΣ,**

**ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**